ЎзА - Юксак маънавиятли инсон икки дунё саодатига эришади\nЮксак маънавиятли инсон икки дунё саодатига эришади\n12.04.2017 16:06 Чоп этиш версияси\nБиринчи Президентимиз Ислом Каримов маънавий тикланиш ва янгиланиш ислоҳотларини улуғ аждодларимизнинг муборак номи, бой мероси ва хотирасини абадийлаштириш асосига қуриб, халқимизнинг ғурурини тиклаган, эртанги кунга ишончини уйғотган, одамларни янги марраларга руҳлантирган эди.\nПрезидентимиз Шавкат Мирзиёевнинг шу йил 14 февралдаги «Имом Термизий халқаро илмий-тадқиқот марказини ташкил этиш чора-тадбирлари тўғрисида»ги қарори ана шундай улуғ ишлар силсиласининг янги босқичи сифатида тарихий аҳамиятга эга. ЎзА мухбирининг Имом Термизий халқаро илмий-тадқиқот маркази директори, тарих фанлари доктори, профессор Убайдулла Уватов билан суҳбати мазкур халқаро ташкилотнинг мақсад-вазифалари, буюк муҳаддис ватандошимиз меросининг башарият тамаддунидаги ўрни ва бугунги мураккаб глобаллашув шароитида инсон тарбиясидаги аҳамияти ҳақида бўлди.\n– Муқаддас заминимиз азалдан улуғ алломаларга бешик бўлган, бу азиз зотларнинг инсоният тамаддуни, айниқса, ислом дини ва маданияти ривожига қўшган беқиёс ҳиссасини жаҳон жамоатчилиги яхши билади, тан олади, – дейди У.Уватов. – Давлатимиз раҳбарининг шу йил 14 февралдаги қарори билан Имом Термизий халқаро илмий-тадқиқот маркази ташкил этилгани ислом дини ривожига улкан ҳисса қўшган буюк ватандошимиз Абу Исо Муҳаммад Термизий (Имом Термизий) ва термизий алломаларнинг беназир меросини илмий асосда чуқур ўрганиш, миллий-диний қадриятларимизни асраб-авайлаш ва ривожлантириш, шу асосда ёш авлодни эзгу ғоялар руҳида тарбиялашдек улуғ мақсадларга хизмат қилади.\nШавкат Мирзиёев 2016 йил 11 октябрда Сурхондарё вилоятига ташрифи давомида Абу Исо Муҳаммад ат-Термизий зиёратгоҳида амалга оширилаётган қурилиш ва ободонлаштириш ишлари билан ҳам танишди. Мутасаддилар, қурувчилар, олимлар билан учрашди. Давлатимиз раҳбари бунда бир неча масалани кун тартибига қўйди. Аввало, ушбу зиёратгоҳнинг бугунги ҳолати буюк муҳаддис Имом Термизийнинг юксак мақомига мос эмаслигини, шу боис бу ерда тубдан таъмирлаш ишларини бажариш ҳамда замонавий яхлит ёдгорлик мажмуаси барпо этиш лозимлигини таъкидлади.\nПрезидентимиз шу йил 10 февралда Сурхондарё вилоятига ташрифи давомида яна мазкур зиёратгоҳдаги бунёдкорлик ишлари билан танишиб, мажмуани обод масканга айлантириш, зиёратчиларга қулай шароитлар яратиш бўйича тавсиялар берди.\nСобиқ тузум даврида ислом динига бўлган салбий муносабатларни эсласа, одамнинг эти увишади: масжиду мадрасаларимиз, улуғ алломаларимиз мангу қўним топган зиёратгоҳлар хароб аҳволда эди, ислом динидан фақат сохтадан сохта хурофий маънолар изланарди. Йиллар давомида даҳрийлик сафсатаси билан халқимизнинг бош-кўзини айлантиришга уринишлар бўлгани ҳали унутилгани йўқ.\nБиринчи Президентимиз Ислом Каримов жасорати билан 1990 йили мамлакатимизда Абу Исо Муҳаммад ат-Термизий таваллудининг 1200 йиллиги кенг нишонлангани, Тошкентда «Имом ат-Термизий мероси ва ҳозирги замон» мавзуида халқаро конференция ўтказилгани тарихий воқеа бўлган. Энг муҳими, собиқ тузум раҳбарларининг қаршилигига қарамай Ислом Каримов мазкур халқаро илмий анжуман иштирокчиларига табрик йўллагани халқимизнинг руҳини кўтарган, ғурурини тиклашга хизмат қилган.\n– Абу Исо Муҳаммад ат-Термизий буюк муҳаддислардан бири. Ул зот қандай юксак фазилатлар эвазига бу улуғ даражага мушарраф бўлган?\n– Ҳадис – сўзлашув ва хабар бериш маъносида келган нақл бўлиб, истилоҳ сифатида пайғамбаримиз Муҳаммад (с.а.в.)нинг сўзлари, феъллари ёхуд бирор масаладаги кўрсатма ва йўл-йўриқларини англатади. Ҳадисшунослик VIII асрнинг иккинчи ярмидан ХI аср ўрталарига қадар асосий илм бўлган. IX аср ҳадис илмининг олтин даври саналади. Бу даврда юзлаб муҳаддислар орасида энг юқори мартабага эришган олти улуғ имом энг машҳур, ишончли ва мўътабар ҳадис китобларини ёзган. Бу асарлар Қуръони каримдан кейинги энг ишончли манбалардир. Бизга ғурур бахш этадигани мазкур «кутуби ситта», яъни энг саҳиҳ (энг тўғри, ҳаққоний) олти ҳадис китобларининг икки мусаннифи буюк ватандошларимиз Имом ал-Бухорий ва Имом ат-Термизийдир.\nИмом ат-Термизий ҳозирги Шеробод туманидаги Буғ қишлоғида милодий 824 йилда дунёга келиб, 892 йилда вафот этган. Ул зот Термиз, Самарқанд, Марв ва Хуросонда таълим олгач, 26 ёшида узоқ юртларга илм истаб йўлга тушади. Йигирма йиллик илмий сафарда Бағдод, Басра, Куфа, Макка, Мадина каби шаҳарларда бўлиб, кўплаб муҳаддису уламолар билан суҳбатда бўлади. Бирор ровийдан ҳадис эшитса, унинг асли, ровийлари ва далилини синчиклаб ўрганиб, қайта-қайта обдон текширади.\nБир тасаввур қилайлик: пайғамбаримиз (с.а.в) яшаган даврдан икки ярим аср ўтган, Расули акрамнинг сўзлари ҳали китоб кўринишида эмас, ровийдан ровийга оғзаки ўтиб юрган пайтда ҳадисларни йиғиш, саралаш, таҳлил қилиш, асл ва тўқималарни ажратиш – буларга шунчаки истеъдоднинг ўзи камлик қилади. Манбаларда Термизийнинг қувваи ҳофизаси шу қадар кучли бўлганидан минглаб ҳадисларни сўзма-сўз ёд олгани ҳақида маълумотлар кўп. Шарқнинг етук алломаларидан Абдулкарим ас-Самъоний «Имом Термизийнинг ҳадисларни ёдда сақлаши ва аниқ билиши борасида одамлар орасида зарбулмасаллар тарқалиб кетганди», деб ёзса, Ибн ал-Имод ал-Ҳанбалий «Ҳадис илмида ўз тенгқурларидан батамом устун, ҳадисларни ҳифзи (ёдда сақлаш)да ва уларни ҳар томонлама мукаммал билишда айни бир мўъжиза эди», деб эътироф этади.\n864 йилда Нишопур шаҳрида тарихий бир воқеа юз беради: қирқ йиллик хориж сафарларидан юртига қайтаётган Имом Бухорий ва Нишопурдаги олти улуғ муҳаддиснинг яна бири – Имом Муслим сафига Имом Термизий ҳам қўшилади. Уч буюк муҳаддиснинг бу тарихий учрашуви, маънавий қувватларнинг бирлашуви, мана, ўн икки асрдан буён ислом олами учун энг ишончли манбалар сифатида эзгуликка ва инсон камолотига хизмат қилаётган саҳиҳ ҳадислар тўпламларининг яралишида беқиёс омил бўлган.\nАбу Исо ат-Термизий Имом Бухорийга ҳам шогирд, ҳам сафдош бўлиб, янада камол топади. Бир неча йиллик самарали илмий ҳамкорлик, аввало, уларнинг ўзига, қолаверса, халқимизга, ислом оламига, умуман, бутун инсониятга фойдали бўлди. Имом ал-Бухорий шогирдининг мукаммал илми, маънавий салоҳияти ва бошқа кўплаб фазилатларига шундай юксак баҳо берган: «Мен Сиздан кўрган фойда Сиз мендан кўрган фойдадан кўпроқдир». Ўз навбатида Имом ат-Термизий ҳам бир умр устозига жуда юксак ҳурмат ва садоқатда яшаб ўтган. Айрим манбаларда келтирилишича, у айнан буюк устози вафотидан сўнг жуда оғир ғам-қайғу ва изтироблар туфайли кўз нурларидан айрилган.\n– Улуғ ватандошимизнинг ислом дини ва маданияти ривожига қўшган ҳиссаси қайси жиҳатларда намоён бўлади?\n– Имом ал-Бухорий фақат саҳиҳ ҳадисларни ўз асарларига киритган бўлса, унинг шогирди Имом ат-Термизий ислом оламида илк бора ҳадисларнинг даражаларини белгилаган: уларни саҳиҳ (энг тўғри), ҳасан (маъқул), заиф (ишончсиз), ғариб (ғалати) каби турларга ажратган. Ўз навбатида уларнинг ҳар бирида турли табақаларни белгилаган...\nИмом ат-Термизий бунда устози изидан бориб, унинг фаолиятини янги босқичга олиб чиқди. Энг ҳаққоний, саҳиҳ ҳадислар билан бирга, инсонларга фикр берадиган, йўл-йўриқ кўрсатадиган, турли масалаларда ечим топишга ёрдам бўладиган ҳадис ва ривоятларни ҳам авлодларга мерос қолдирди. Бу ҳам ул зотнинг инсон камолоти йўлида ақида чегараларини кенгроқ белгилагани ифодасидир.\nИмом ат-Термизий ислом оламида илк бора қиёсий қонуншуносликка асос солган. Фиқҳ масалаларини қиёсий ўрганган. Улуғ алломанинг яна бир хизмати ҳадис иллатларини (ровийда ёки матнда бирор сўз ё ўзгартириш қўшилиб қолган-қолмаганини) чуқур ўрганиб, бу борада алоҳида китоблар ёзганидир.\nАбу Исо Термизий ўндан ортиқ асар яратган. Улар орасида энг машҳури – «Сунани Термизий» («Саҳиҳи Термизий») китоби. Бу бошқа ҳадислар тўпламлари орасида тартиби энг ихчам, такрори энг оз асардир. Имом Термизий бошқа улуғ муҳаддислардан фарқли равишда ҳар бир бобнинг ҳадисини зикр қилгач, худди шу бобга тегишли ҳадис ривоят қилган саҳобаи киромларнинг исмларини санаб ўтган. Фиқҳ масалаларида фақиҳларнинг фикр-қарашларини кўп зикр қилган, далилларга ишорат этиб, худди ўша масалада бир-бирига зид ҳадисларни шарҳлаган. Ҳар бир ҳадиснинг сиҳҳат-соғломлик ва заифлик даражасини аниқлаб, ҳадиснинг иллатлари, ровийлар ҳақида батафсил изоҳлар берган.\nАт-Термизийнинг «Аш-Шамоил ан-набавиййа» асарининг она тилимизда нашр қилиниши ҳам Биринчи Президентимиз Ислом Каримов номи билан боғлиқ: 1992 йили Биринчи Президентимизнинг Саудия Арабистонига илк расмий ташрифида Саудия Арабистони Қироли юксак ҳурмат ифодаси сифатида каъбапўшдан катта бир қитъани, улуғ алломаларимизнинг қатор асарлари нусхаларини совға қилган. Улар орасида Имом ат-Термизийнинг «Аш-Шамоил ан-набавиййа» асари ҳам бор эди.\nМазкур китоб зудлик билан ўзбек тилига ўгирилиб, нашр қилинган. Бу асар пайғамбаримиз Муҳаммад (с.а.в.)нинг сувратлари ва сийратлари, фазилат ва одатларига доир 408 ҳадиси шарифдан иборат ғоят қимматли манбадир.\n– Марказнинг асосий вазифалари нималардан иборат?\n– Адлия вазирлиги шу йил 14 март куни Имом Термизий халқаро илмий-тадқиқот марказини давлат рўйхатидан ўтказди. Айни пайтда Термиз шаҳрида ташкилот биноси қад ростламоқда, тегишли мутахассисликдаги кадрлардан жамоа шакллантирилмоқда.\nПрезидентимиз қарорида белгилаганидек, марказда ислом динининг, Қуръони карим ва ҳадис илмининг асл моҳияти, ҳадисшунослик мактабининг илмий-маънавий асослари, Имом Термизий ҳамда термизий алломалар, юртимиздан етишиб чиққан мутафаккир зотлар мероси ҳар томонлама чуқур ўрганилади, кенг тарғиб этилади. Бу борада юксак инсоний ғоялар ва муқаддас қадриятларимизни ўзида ифода этган ёзма манбаларни тизимли асосда тадқиқ этиш, улардан диний таълим, маънавий-ахлоқий тарбия ишларида фойдаланиш мақсадида зарур дарсликлар ва ўқув қўлланмалари, оммабоп нашрлар, илмий-амалий тавсиялар тайёрлаш юзасидан доимий иш олиб бориш муҳим аҳамият касб этади.\nИмом Термизий ва термизий алломаларнинг бой меросини ўрганиш ва кенг тарғиб этиш мақсадида хорижий илмий марказлар, халқаро ташкилотлар билан ҳамкорликни йўлга қўйиш, халқаро конференция, симпозиум, кўргазма, илмий маърузалар, семинар-тренинглар, танловлар ва бошқа маданий-маърифий тадбирлар ташкил этиш режалаштирилган. Бугун мамлакатимиздан ташқари Бирлашган Араб Амирлиги, Саудия Арабистони, Миср, Эрон, Туркия, Франция, Буюк Британия, Голландия, Германия ва бошқа давлатлардаги фонд ва кутубхоналарда Имом Термизий ва термизий алломаларнинг кўплаб асарлари қўлёзма ва тошбосма нусхаларда сақланмоқда. Уларни излаб топиш, тизимли ўрганиш, электрон нусхаларини мамлакатимизга келтириш, ўзбек тилига ўгириб, нашр қилиш вақти келган. Бу борада илмий-тадқиқот ва экспедиция ишларини кенгайтириш режалаштирилган.\n2016 йил октябрда Тошкент шаҳрида «Таълим ва маърифат – тинчлик ва бунёдкорлик сари йўл» мавзуида Ислом ҳамкорлик ташкилоти Ташқи ишлар вазирлари кенгашининг 43-сессияси бўлиб ўтгани ҳам бу борада янги имкониятлар эшигини очди. Ушбу анжуманда Президентимиз Шавкат Мирзиёев таъкидлаганидек, бу ғоя «Бешикдан қабргача илм изла» деган машҳур ҳадисга ҳамоҳангдир.\nДунё шиддат билан ўзгариб, барқарорлик ва халқларнинг мустаҳкам ривожланишига рахна соладиган турли янги таҳдид ва хавфлар пайдо бўлаётган бугунги кунда маънавият ва маърифатга, ахлоқий тарбия, ёшларнинг билим олиш, камолга етишга интилишига эътибор қаратиш ҳар қачонгидан ҳам муҳимдир. Чунки таълим ва маърифат инсонларни эзгуликка даъват этади, саховатли, сабр-қаноатли бўлишга ундайди.\nПрезидентимиз Шавкат Мирзиёев ўша сессияда «инсон маънавий олами, халқлар маданиятини белгилайдиган манбаларни асраб-авайлаш ва бойитиш бугунги кунда ҳар қачонгидан ҳам муҳим» эканини қатъий таъкидлади: «Азалий қадриятларимиз ва ахлоқий фазилатларни ўзида мужассам этган муқаддас динимизни асраш ва қадрлаш ҳар биримизнинг шарафли бурчимиздир. Ислом – ҳақиқатни англаш демакдир, у одамзотни эзгу амалларни бажаришга ундайди, ҳар биримизни яхшилик ва тинчликка чорлайди, ҳақиқий инсон бўлишни ўргатади».\nИмом Термизий халқаро илмий-тадқиқот марказининг асосий вазифаларидан бири турли мафкуравий хуружлар авж олаётган бугунги кунда аждодларимизнинг илмий-маънавий меросини чуқур ўрганиш, улардаги эзгу ғоя ва таълимотларни кенг халқ оммасига етказиш ва шу асосда ёшларда соғлом дунёқарашни, илм-фанга ва таълим олишга интилиш туйғусини янада кучайтиришдан иборат. Бу инсонларнинг ислом қадриятлари ва маданиятини тўғри англаши, турли ақида масалаларида йўлдан озмаслигида ҳам катта аҳамиятга эга.\nАбу Исо Муҳаммад Термизий ҳазратлари «отанинг ўз фарзандига берган тарбияси катта миқдорда пул садақа қилганидан кўра ҳам авлороқдир», деб таъкидлаган. Дарҳақиқат, бугун ёт оқимларга кириб, адашиб қолаётганлар кимлар? Аввало, оиласида етарлича тарбия кўрмаган кимсалардир.\nБуюк муҳаддис бобомиз ўз асарларида ҳамиша инсон бу ҳаётнинг қадрига етиб, ўлчаб берилган умрини эзгу ишларга сарфлашини уқтиради, инсонга ахлоқ, дид, эътиқод, тасаввур ва тафаккурнинг энг эзгу ғояларидан сабоқ беради. Ёшларимиз улуғ алломаларимизнинг ана шу боқий меросини чуқур ўрганса, ҳар қандай вазият ва шароитда ҳам юксак маънавиятга таянса, икки дунё саодатига эришади. Зотан, ўз қарашлари ва мезонларига эга, йўли ойдин, манзили ёруғ халқ карвонини ҳеч қандай куч чалғитолмайди.


LG OLED телевизорлари— энг яхши танлов?\n10:25 / 18.05.2016\nБугунги кун оиласида Телевизор – бу меҳмонхона тўридан жой олган, кўнгилочиш, ҳордиқ чиқариш ва ҳатто билим олиш манбаи ҳам десак хато қилмаймиз. Ахборот манбалари орасида айнан телевизион дастурлар, фильмлар ва сериаллар етакчи аҳамият касб этиши фикримиз исботи бўла олади.\nТелевизор инсон кундалик ҳаётига шунчалик чуқур кириб келган экан, унинг жиддий талаб ва меъёрларга жавоб бериши мақсадга мувофиқ бўлур эди. Шу боисдан ҳам, телевизор танлашда LG OLED технологиясига эътибор қаратиш, у билан танишиб чиқиш фойдадан холи бўлмайди.\nТаъкидлаш жоизки, OLED технологияси пайдо бўлганидан бери жиддий тарзда такомиллаштирилди. Унинг моҳияти тасвирни акс эттирадиган органик ёруғлик диодлари имконияти билан изоҳланади. Улар, ёруғлик электр импульсларини генерация қилиши натижасида экрандаги тасвирнинг ёрқин ва тиниқ бўлишини таъминлайди.\nLG компанияси ишлаб чиқарувчилар орасида биринчи бўлиб, OLED технологиясидан фойдалана бошлади, вақт ўтиши билан уни ривожлантириб, ўзининг WRGB технологиясини патентлашга муваффақ бўлди. Компания, мавжуд ранглар пиксели (қизил, кўк ва яшил)га яна битта — оқтусли субпикселни қўша олди. Бу ўз навбатида турли ранг тусларига эришиш ва экрандаги тасвирнинг янада аниқ, тиниқ, рангга бой ва ҳақиқатга яқин бўлишини таъминлади.\nТакомиллаштирилган OLED технологияси акс эттирилаётган ранг туслари ва тонларнинг улкан ҳажмини яратади. Мисол учун, LG OLED TVсидаги қора ранг ҳам бир неча ўнлаб тусга эгалиги боис экранда қорарангнинг бой ва тиниқ акси намоён бўлади. Бундан ташқари, OLED негизидаги телевизор тежамкор бўлиб, ишлашда катта электр сарфи талаб этмайди. LCD моделлари борасида эса, бундай дея олмаймиз, албатта.\nУнинг турли тасвирларни жуда тез акс эттириши сабаб, энг тезкор спорт ўйинлари ва кинокартиналар саҳналарини ҳам кристалл-аниқликда кўришингиз мумкин бўлади. Шуни ҳам алоҳида қайд этиш керакки, OLED дисплейлари, бошқа технологиялар асосида ишлайдиган моделларга қараганда анча юпқалиги билан ҳам ажралиб туради. Унинг қалинлиги бир неча миллиметр бўлиб, телевизорнинг эстетик ташқи кўриниши ва енгиллигини таъминлайди.\nLG OLED телевизорлари моделлари қатори кенг. Унинг эгилган ва ясси экранли турлари харидорлар эътиборига ҳавола этилади. Эгилган экранли телевизор инсон кўзининг шаклини аниқ, аммо катта ўлчамда такрорлайди. Шу билан, тасвир томошабинга ўзгаришсиз, тўлиқ ранглар меъёрида етказилади. Ёруғлик сигнали барча пикселларга бир хил тарқалиши сабаб, дисплей сифатли тасвирга бойиб, кенг кўриш бурчаги ҳосил бўлиши сабабли, OLED телевизорларини ҳар қандай бурчакдан томоша қилишингиз мумкин, сиз ҳар қандай кичик детални ҳам илғай оласиз.\nЗамонавий LG OLED телевизорлари ўта аниқликдаги 4K (3840 x 2160 пиксель) ўлчамли бўлиб, бу тасвирнинг ўта ҳақиқатга яқинлигини таъминлайди. Тиниқ тасвирга ҳамоҳанг равишда жаҳоннинг аудиотизимлар ишлаб чиқариш бўйича етакчи harman/kardon динамиклари акс эттирадиган ажойиб товуш кишига ўзгача кўтаринкилик бағишлайди. 3D-тасвирларнинг 4 марта кучайтирилиши картинадаги объектлар ва жиҳозлар ёнингизда тургандек тасаввур уйғотади. Такомиллашган webOS 2.0. операцион тизими турли қизиқарли иловаларга йўл очади.\nLG телевизор OLED


Коронавирусдан вафот этганлар сони 70 нафардан ошди\n08 май 2021, Тошкент вақти: 04:22\nЎзбекистонда 15 июль куни COVID-19 инфекциясига чалингани тасдиқланган беморлардан яна 4 нафари вафот этди. Бу ҳақда Соғлиқни сақлаш вазирлигининг жамоатчилик билан алоқалар бўлими маълум қилди.\nССВ маълумотига кўра, чоршанба куни вафот этганларнинг икки нафари Тошкент шаҳридан, икки нафари эса Тошкент вилоятидан бўлган.\nПойтахтнинг Чилонзор туманида яшаган 66 ёшли И.И., Олмазор туманида яшаган 36 ёшли Ш.А., Тошкент вилоятининг Пскент туманида яшаган 37 ёшли М.М. ҳамда Тошкент туманида яшаган 48 ёшли Ш.Н.ларнинг коронавирус юқтириб олгани тасдиқланган. Улардан фақат бирида ҳамроҳ касалликлар қайд этилган.\nКоронавирус қурбонларидан икки нафари (Ш.А. ҳамда Ш.Н.) Ички ишлар вазирлигининг зобити бўлган.\nССВ қайдича, шифокорлар томонидан ўтказилган реанимацион муолажаларга қарамай, бу тўрт киши оламдан ўтган. Шу тариқа Ўзбекистонда COVID-19 инфекциясига чалингани ортидан ҳаётдан кўз юмганлар сони 71 нафарга етган.


«Таслим бўлай деганимда...» — блогер Шаҳноза Соатова оғир ўтган икки кун ва шифокорлар ҳақида ёзди - Zamin.uz\n18:53 / 20.07.2020\n"Бугун олинган сурат... Илтимос, шифокорларни асоссиз айблашдан тийилиб турайлик!"\nФото: Журналист Аброр Зоҳидов каналидан олинди (https://t.me/az_sss)\nИкки томонлама зотилжам ташхиси билан касалхонага ётқизилган таниқли блогер Шаҳноза Соатова муолажа жараёнлари, шифокорларнинг меҳнати ва ўзининг аҳволи ҳақида шундай ёзяпти:\n«...Шифокорлар, ҳамширалар, санитаркалар... Ҳар сафар олдимга киришганида алоҳида ҳимоя кийимларини кўриб, ўзларини нақадар хавфга қўяётганларини ўйлайман. Ташқарида 40 даража иссиқ, костюмнинг ичида 60 даража бўлса керак камида. Уларни ҳимоялаш учун ниқобимни таққан бўламан. Ўзи асрасин!\nАсли биринчи навбатда шифокорлар ҳақида ёзишим керак эди. Лекин худбинлик ўлсин, фақат ўзимни гапирдим. Шунинг учун бу сафаргиси...\nОхирги икки кун оғир бўлди, Аллоҳ дедим ва врачларга нажот тилаб талпиндим. Ниқоб устидан кўриниб турган нигоҳларидан аҳволим, келажагим ҳақида нималардир ўқишга уриндим. Улар эса «ҳаммаси яхши бўлади» дейишди.\nБугун яхшиман анча, демак, алдашмабди.\nҲозир Тошкент тиббиёт академиясининг кўп тармоқли клиникасида (халқ тилида «эски ТошМИ» дейиладиган) даволаняпман. Келган куним аҳволим жуда ёмон эди, нафасим қисарди, ҳаво етишмаётганди, беҳоллик ва бўғинлар оғриши, иштаҳасизлик... Тестим натижаси манфий бўлса ҳам, барибир белгилар ковидники. Қабулхонада иситма ичида навбат кутаётганимда, олиб қолмай қайтарворишса-чи, деган қўрқув бор эди. Лекин олиб қолишди, мендан қочмай, рад этмай, ёрдамга шошилишди. Керакли дори-дармонларни қаердан бўлса ҳам топиб келиб тезда даволашни бошлашди.\nШундай дақиқаларда ёрдам қўлини чўзган, ширин сўзи билан кўнглимни кўтариб, эътибор ва билими билан соғлиғим учун курашаётган, ҳар куни ўзи хабар олиб, назорат қилиб турган клиника раҳбари Зафар Абдашимовдан алоҳида миннатдорман.\nЯкшанба куни бўлишига қарамай кечаси ҳам қолиб қараётган, узоқроқ кетса, телефонда хабарлашиб, доим дардимни енгиллатишга тайёр турган 2-умумий терапия бўлими бошлиғи Иномжон Атаназаровни бир умр дуо қиламан.\nГўзал, Дилшода ва мен исмини билмайдиган яна бошқа ҳамшираларга, санитаркаларга улкан миннатдорчилигимни билдираман.\nБугун шифокорларга нисбатан айрим салбий фикрлар айтиляпти. Лекин ҳақиқий фидойи, ўз касбининг усталари жонларини хатарга қўйиб бўлса ҳам жанг майдонининг олди қаторида туришибди. Уларнинг ҳам уйида кекса ота-онаси, ёш болалари бор. Яқинларини хатарга қўймаслик учун уйларига бир неча ҳафталаб боришмаяпти, ҳатто ўз яқинлари бетоб бўлса ҳам қарай олишмаяпти.\nБиз шундай фидойилик қила оламизми бегона инсонлар учун?\nОхирги икки кун иситмам қайта чиққанида, турли хаёллар, васвасалар ичра кўзимга улар нажот фариштаси бўлиб кўринишди. Ишқилиб нимадир қилишсин, йўлини топишсин, дейман. Йўлини қидиришяпти, таслим бўлмаймиз, опа, сиз ҳам таслим бўлманг дейишади. Аллоҳ рози бўлсин!\nУлар учун нимадир қилишим керак дейман, аммо кучим қаламимга етади фақат. Дуо қиламан. Шифокорларимизни асрашимиз керак. Дуоларингизда уларни ҳам эсланг.\nЯна мени дард билан ёлғиз қолдирмай, ўзим таслим бўлай деганимда ҳам «йўқ, сизни тузатамиз!» деб тиргак бўлиб турган, онамнинг аҳволлари билан ҳам қизиқиб, ярим тунда ҳам мурожаат қилаверинг деб далда бераётган севимли жамоам ва раҳбариятимга, машиналар юрмаган пайти онам ва менга сув ва дорилар етказиб берган Муслим Мирзажоновга, онлайн маслаҳатлар бериб турган барча дўстларимга, куну-тун мен учун ҳаловатидан кечиб елиб-югураётган яқинларимга, севгилиларимга улкан раҳматларим.\nМенга ғойибона мадад бериб турган барча барчадан Аллоҳ рози бўлсин! Сизларнинг муҳаббатингиз мени қутқаряпти.\nБугун иситмам йўқ, сатурация 94 фоиз. Яъни анча яхши бўлиб қолдим. Дуоларингиз, ҳамдардлигингиз, қўллаб қувватлаганингиз учун раҳмат.\nКўплашиб енгамиз, иншааллоҳ!\nТезроқ тузалишим керак. Вақт ғанимат, жойни бошқаларга бўшатишим керак».\nЭксперт коронавирусга қарши вакцина кучи фақат бир неча йилга етиши мумкинлиги ҳақида гапирди\n19-07-2020, 13:02, Жамият\nЎзбекистондаги коронавирусни даволаш тадқиқоти Буюк Британияда қизиқиш уйғотди\n14-04-2020, 14:00, Жамият\nОтабек Умаров мушакбозлик фонида рафиқаси билан бирга тушган видеоселфисини эълон қилди\n2-09-2019, 20:50, Жамият\nСаида Мирзиёева синглиси Шаҳнозани туғилган куни билан табриклади\n8-08-2019, 11:48, Жамият\n7-11-2018, 21:20, Жамият


Хитой Қозоғистондан сувни тортиб олмаслигини ваъда қилди\n23:18 / 24.05.2017\n«Бир камар, бир йўл» форумидан сўнг 23 май куни Остона шаҳрида бўлиб ўтган ХХРнинг Қозоғистондаги элчиси қатнашган матбуот анжуманида ҳам Қозоғистон-Хитой муносабатлари ёритилди. Элчи Чжанг Ханхуэй матбуот анжуманида қозоғистонликларни ташвишга солаётган саволларга ҳам жавоб беришга ҳаракат қилди.\nБиринчидан, бир неча йиллардан бери эълон қилиб келинаётган лойиҳаларга кўра Хитойдан Қозоғистонга ишлаб чиқариш қувватларини кўчириш бўйича элчининг позицияси ойдинлаштирилди. Масала ўта оғриқли ҳисоблаб келинади, чунки қозоғистонликлар хитойлик меҳнат мигрантларининг ёппасига кўчиб келишидан ва очилажак янги корхоналар экология меъёрларига риоя қилмаслигидан чўчишади.\n«Биз ишлаб чиқариш қувватлари бўйича қўшма лойиҳа устида ишламоқдамиз, бу рўйхатга аллақачон 51 та лойиҳа киритилган. Лойиҳаларнинг умумий ҳисобдаги қиймати 27 миллиард АҚШ долларидан ошади. Аллақачон 3 лойиҳа якунланган, яна 5 таси қурилмоқда ва 7 та лойиҳа очилишга тайёр. Бу соҳадаги ҳамкорлик биринчидан ўзаро манфаатли бўлса, иккинчидан улкан салоҳиятни юзага чиқаради, деб ҳисоблаймиз. Ҳар икки томон ўзининг устунлик тарафларини намойиш эта олади. Биз фақат ҳар икки мамлакат манфаатлари учун ишлаймиз», — деди Чжанг Ханхуэй.\nМуҳимлиги бўйича иккинчи ўринда сув масаласи туради. Қозоғистон бир неча йиллардан буён трансчегаравий дарёлар: Или ва Иртишнинг сувини бўлиш масаласидан ташвишга тушиб келмоқда. Шинжонг-Уйғур мухтор туманининг шиддат билан тараққий топаётгани бу дарёлар ўзанида кўплаб каналлар ва сув омборлари қурилишига сабаб бўлмоқда, бу эса Қозоғистон томонининг сув сарфига салбий таъсир кўрсатади. Бироқ сўнгги пайтларда музокараларда ривожланиш кўзга ташланмоқда, бунга сабаб қилиб Қозоғистоннинг Хитойга газ ва уран экспорт қилиши ҳамда Остонанинг Ипак йўли иқтисодий макони лойиҳасида иштирокини кўрсатиш мумкин. Элчининг таъкидлашича, Хитой трансчегаравий дарёларнинг сувини бўлишда Қозоғистон манфаатларига зид ҳаракат қилмайди:\n«Бу жуда мураккаб савол. Сўнгги вақтларда сиз тарафдан шундай таклиф келиб тушди: сувни бўлиш масаласига дарё сувларидан ташқари, ерости сувларини ҳам қўшиш. Ер ости сувларига доир масалани ўрганиб чиқамиз. Биз икки дўстона ва қўшни давлатлар ўртасида бу каби муаммоларни доим тартибга солиш мумкин, деб ҳисоблаймиз. Хитой раҳбарияти сизнинг раҳбариятингизга ҳеч қачон Қозоғистон манфаатларига дахл қилмаслик ҳақида ваъда берган», — дея ишонтирди Хитойнинг Қозоғистондаги элчиси.\nУчинчи муҳим савол Қозоғистондан қишлоқ хўжалиги маҳсулотларини Хитойга экспорт қилиш масаласига бағишланди.\nУн ва ўсимлик ёғини Хитойга экспорт қилишни кўпайтириш режалаштирилмоқда. Қишлоқ хўжалиги маҳсулотлари Шарқий Қозоғистондаги лабораторияда сертификатлаштирилади.\n«Биз Шарқий Қозоғистон вилояти ҳудудида лаборатория очиш имкониятини ўрганмоқдамиз. Хитойлик сармоядорларни бу ишга жалб қилиб, айнан уларнинг ҳисобидан халқаро лаборатория ташкил этилишига эришмоқчимиз. Айни пайтда қишлоқ хўжалиги ва чорвачилик соҳасида ҳамкорлигимиз тобора мустаҳкамланмоқда. Ўтган йили Қозоғистондан Хитойга ғалла экспорти 180 баробарга ортди. Бу йилнинг биринчи чораги якунларига кўра, мамлакатларимиз ўртасидаги товар айланмаси ҳажми 30 фоизга ўсган. Бу жуда яхши тенденция. Хитой бозори Қозоғистон учун доимо очиқ. Энди биз стандартларни маъқуллаб олишимиз керак. Албатта, ишлаб чиқараётган маҳсулотлар Хитой стандартларига мос келиши учун бу ишда биз қозоғистонлик тадбиркорларга ёрдам қўлини чўзамиз. Мана шу базада бизнинг ва Евроосиё иқтисодий иттифоқи стандартларини умумлаштиришни истаймиз, чунки бу жуда муҳим», — дея қўшимча қилди элчи.


..:: ISLOM.UZ ::.. - Воқеийлик – мисолийлик мувозанаси\nИсломнинг умумий хусусиятларидан бири воқеъийликдир.\nВоқеийлик деганда биз коинот, ҳаёт ва инсон воқеликларини риоя этмоқни назарда тутяпмиз. Ислом ўзининг фикрий кўрсатмаларида, ахлоқий таълимотларида ва қонуний ташриотларида ушбу воқеликларни унутган эмас, доим уларни ҳисобга олган. Чунки инсонга қонун чиқарган, уни йўналтирган ва таълимот берган Зот коинотни, ҳаётни ва инсонни яратган Аллоҳдир. Яратмишига нима тўғри келади, нима бузади, нима уни фаришталар даражасига олиб чиқадию, нима ҳайвон мақомига туширади фақат У билади: “(Ахир) яратган зот (Ўзи йўқдан бор қилган нарсаларни) билмасми?! У меҳрибон ва (ҳар нарсадан) хабардор зотдир”. (Мулк сураси, 14-оят).\nИнсоний фалсафа, йўл ва мафкуралар эса бирор дастур ёки қонун ишлаб чиқаётганларида муаяйн замон ва макондаги воқеликдан таъсирланадилар. Улар инсоннинг кечаги ва эртага бўладиган воқелигини, балки ҳозирги воқелигинида тўлиқ қамраб ололмаганлик сабабидан шундай ҳолга тушадилар. Биз ҳали ери устида ва осмони остида яшаётганимиз – улкан коинот воқеликларидан уларнинг бехабарлигини айтаётганмиз йўқ. Шу сабабли улар ишлаб чиққан низомларда воқелик билан келишолмайдиган кўпгина ваҳм ва тахайюлотларга йўл қўйилади. Мисолни яқин ўтмишда қулаган коммунистик тузумдан келтиришимиз мумкин. Уларнинг мафкураси барча одамлар ўртасида иқтисодий тенгликни барпо қилиш асосига қурилган эди. Бу фалсафа “кучи етганича бериб, эҳтиёжига қараб олиш”ни олдинга сурарди. “Иқтисодий тенглик” фалсафаси хаёлий, воқеликка таянмаган тушунча бўлгани учун асосий мақсадини амалга ошириш у ёқда турсин, бу йўлда эркини йўқотган халқлар устига бало бўлиб йиқилди.\nБундай ҳолатни Аллоҳ маҳдуд босқич ва муайян қавмга, махсус муаммолар муолажаси учун юборган динлар мисолида ҳам кўришимиз мумкин. Масалан, насронийлик моддага муккасидан кетган ва ҳақиқий дин руҳиятидан узоқ бўлган яҳудийлар намоён этган хос бир ҳолатнинг муваққат муолажаси учун келган диндир. Шу сабабли насронийлик моддиятга ғарқ бўлиш иллатини руҳониятга ғарқ бўлиш муқобили билан муолажа этди. Моддият балчиғига ботганларни мисолийлик (идеаллик) осмонига кўтармоқчи бўлди. Кескинликни кўпинча кескинлик билан даволанади. Лекин бу маҳдуд, муваққат муолажа бўлиб, ҳеч қачон доимийлик ва шомиллик касб этмаган. Асл самовий дин бўлган масиҳийликнинг ҳар замон ва маконга татбиқ этиш мумкин бўлмаган мисолий таълимотлар соҳиби эканининг сири мана шудир.\nЭнди исломга келсак, у ҳамма халққа юборилган Аллоҳнинг боқий калималаридир. У оққа ҳам, қорага ҳам шомил, абадий Аллоҳнинг ҳидояти ва барча оламларга раҳматидир. Шундан ислом инсон қаерда, қачон ва қандай ҳолатда бўлмасин, унинг ҳолига мувофиқ таълимотларни ўз ичига олди, ва ақида, ибодат, ахлоқ ва ташриотларида воқеликларга риоя қилди.\nИсломий ақида воқеийлиги\nИслом воқеий ақида билан келган. Чунки у борлиқда мавжуд, ақл қабул қиладиган, нафс рози бўладиган ва соғлом фитрат ижобат этадиган ҳақиқатларни васф этди. Ислом ақидаси Унинг борлигига нафс ва уфқлардаги таквиний далиллар, пайғамбарларига ваҳий қилган танзилий оятлар далолат қиладиган ягона илоҳга чақиради. Қуръон бу якка илоҳни омманинг туйғулари рози бўлганидек, файласуфларнинг ақлониятини ҳам қониқтирадиган исм ва сифатлар билан тавсифлайди.\nУ Аллоҳ юборган, пайғамбарлар рисолатини хотималайдиган ва гўзал хулқларни тугаллайдиган пайғамбарга иймон келтиришга даъват этади. Бу пайғамбар бизга ўхшаш башар наслидан, биздан уни фақат ваҳий ажратиб туради: “Ҳеч шак-шубҳа йўқки, мен ҳам сизлар каби бир одамдирман. Менга Тангрингиз ёлғиз Аллоҳнинг Ўзи экани ваҳий этилмоқда”. (Каҳф сураси, 110-оят). У илоҳ ҳам, Унинг ўғли ҳам, фаришта ҳам эмас. У овқатланадиган, бозорларда юрадиган, одамлардек яшаб, ўладиган оддий инсон. Рози бўлади, жаҳли чиқади. Севинади, хафа бўлади. Севади, ёмон кўради...\nҚуръон – саҳифаларга ёзилган, тилларда ўқиладиган ва қалбларда сақланадиган илоҳий китобдир. У одамларнинг ақллари ва қалбларига баробар хитоб қилади. Уларда рағбат ва раҳбат ҳисларининг ҳаммасини уйғотади. Башорат беради ва огоҳлантиради. Жаннатга шавқлантиради ва дўзахдан қўрқитади...\nДунёда яхшилик ва ёмонликка одил илоҳий жазо, ҳамда охиратда савоб ва иқоб бўлишига иймон келтириш, асл фитрий ва воқеий ҳисларга озуқа беради. Чунки золим ва фожирдан ҳақсизлиги учун қасос ва ўч олиш ҳиссига оч инсон, бу дунёда берилмаган жазо учун ухровий азоб борлигига қаноат ҳосил қилади. Мазлумлиги эвазига келажакда кутаётган роҳатига дилдан рози бўлади.\nЖаннат ва дўзахга, ундаги неъмат ва азобга иймон келтиришда ҳам инсон воқелиги учун ҳиссий ва маънавий мувофиқлик бор. Чунки инсон жисм ва руҳдан иборат. Буларнинг ўз талаб ва эҳтиёжлари бор. Одамлар ичида жисмдан ташқари, руҳ неъмати ва азобининг ўзи билангина кифояланмайдиганлари бор. Шунингдек руҳ қолиб, жисм неъмати ва азобигина қаноатлантирмайдиганлари ҳам учрайди. Шунинг учун жаннатда таом, шароб ва ҳурлар бор. Ҳолбуки Аллоҳдан бўлган розилик улуғроқ эди. Дўзахда эса занжиру кишанлар, заққум ва ғислинлар билан бирга, улардан кўра таҳқирловчи хорлик ва зорликлар бор. Буларнинг барчаси инсоннинг воқеий табиати ва шуурига тўғри келадиган ҳолатлардир.\nИсломий ибодатлар воқеийлиги\nИслом воқеий ибодатлар билан келган. Чунки у инсондаги руҳий борлиқнинг Аллоҳга боғланишга чанқоқлигини биларди. Шундан ана шу чанқоқни қондирадиган, очликни тўйдирадиган ва нафсининг бўшлиғини тўлдирадиган ибодатларни фарз этди. Лекин бунда инсоннинг маҳдуд тоқатини ҳисобга олди. Уни қийнайдиган, машаққатга соладиган ишларга таклиф этмади: “... бу динда сизларга бирон ҳараж-танглик қилмади”. (Ҳаж сураси, 78-оят).\nҲаёт воқелигини, оилавий, ижтимоий ва иқтисодий ҳолатларни ҳисобга олди. Канисалардаги роҳибларникига ўхшаган кўринишда, мусулмондан ибодатга узилишни талаб этмади. Агар буни у хоҳлаган тақдирда ҳам рухсат бермади. Балки мусулмонни Раббисига боғлайдиган ва жамиятдан узмайдиган, дунёсини хароб қилмасдан, охиратини яшнатадиган маҳдуд ибодатларга таклиф қилди. Ундан бутун ҳаёти давомида холис руҳоний муҳитда баланд парвоз қилишни фарз этмади. Расуллоҳ (с.а.в.) саҳобаларидан бирига: ... Бир соат (охиратга), бир соат (дунёга)”, деганлар.\nИслом инсондаги малол кўриш табиатини ҳам тан олди. Шундан ибодатларни турли туман қилди. Намоз ва рўза каби баданий, закот ва садақалар каби молиявий, ҳамда ҳаж ва умра каби икки жиҳатни ҳам жамлаган ибодатларни фарз этди. Уларнинг баъзисини кунлик, баъзисини эса йиллик ё мавсумий ва айримларини бўлса умрда бир марталик фарз қилди. Сўнг зиёда яхшилик ва Аллоҳга қурбатни хоҳлаганларга, кўнгилли равишда нафл ибодатлар эшигини очиб қўйди. Булар инсоннинг воқеий имкониятига қараб адо этиладиган ибодатлардир.\nИслом инсон бошига келадиган сафар ва касаллик каби фавқулодда ҳолатларни ҳам риоя этди. Шу боис рухсат ва енгилликларни жорий қилди. Мисол, хаста тоқатига қараб намозни ўтириб ёки ётиб ўқиши мумкин. Мусофир эса қаср қилади. Жароҳати бор одам покланишда сув ишлатмай, таяммум қилиши жоиз. Касал, ҳомиладор, эмизикли кейин тутиб бериш шарти билан, қари киши эса фидя эвазига Рамазонда рўза тутмасликлари мумкин. Бу рухсатларнинг барчаси одамлар воқелигини риоя қилиб, уларнинг ўзгарувчан ҳолатларини ҳисобга олиб ва Аллоҳдан енгиллик сифатида жорий бўлгандир: “Аллоҳ сизларга енгилликни истайди, сизларга оғир бўлишини истамайди”. (Бақара сураси, 185-оят).\nИсломий хулқлар воқеийлиги\nИслом воқеий хулқлар билан келган. У кўпчилик одамларнинг ўртача тоқатини риоя қилди. Башарий интилишлар, моддий ва руҳий эҳтиёжлар сабабли унинг заифлигини эътироф этди.\nИслом мусулмон бўлишни хоҳлаган кишига бор бойлигидан воз кечишга амр этмади. Инжил Масиҳдан ўз тобеъларига: “Ўзингдаги нарсаларни сотиб, менга эргаш”, деганини нақл қилади. Ёки Қуръон Инжил айтгандек: “Албатта туя то нина тешигига кирмагунча, бой киши осмон малакутларига кирмайди”, демайди. У шахс ва жамиятнинг молга бўлган эҳтиёжини ҳисобга олади. Уни ҳаётнинг тиргаги деб эътибор қилиб, кўпайтириш ва муҳофазасига буюради. Пайғамбар (с.а.в.) Амр ибн Ос (р.а.)га: “Солиҳ кишининг солиҳ моли қандай ҳам яхши!”, деганлар.\nҚуръонда ҳам, суннатда ҳам Инжилда айтилган: “Душманингизни севинг, сўкканни ҳурматланг. Ўнг юзингизга урганга чап юзингизни тутинг. Кўйлагингизни ўғирлаганга иштонингизни беринг”, деган сўзлар келмаган. Чунки будай қилиш чекланган босқичда, хос ҳолатда жоиз. У умумий, барҳаёт, ҳар бир одамга, ҳар бир замон ва муҳитда, ҳар қандай ҳолатда ярайдиган кўрсатма эмас. Зеро, инсондан душманига муҳаббатни, сўкканини ҳурмат қилишни талаб этиш, у кўтариши оғир бўлган ишлардандир. Шунинг учун ислом душманига адолат қилишнинг талаби билангина кифояланган: “Бирон қавмни ёмон кўришингиз сизларни адолат қилмасликка тортмасин! Адолат қилингиз! Шу тақвога яқинроқдир”. (Моида сураси, 8-оят).\nШунингдек ўнг юзни урганга сўлни тутиш ҳам нафсга машаққатли, балки кўпчилик мутлақо қилолмайдиган ишдир. Балки бунинг акси ўлароқ айрим ҳолларда, баъзи одамларга қилмишига яраша жавоб қилишга тўғри келади. Кечирсангиз бундай одамлар журму туғёнларида ҳаддан ошишади. Шунинг учун ислом ёмонлик муқобилига унинг мислини машруъ қилганида, унинг ҳақиқий воқеий дин экани намоён бўлади. Бу билан у адолат мартабасини ва душманлик разолатини тўсишни қарор топтиради. Лекин шу билан бирга афвга, сабрга ва гуноҳкорни кечиришга тарғиб этади. Буни мажбурий фарз эмас, марғуб олийжаноблик ҳисоблайди: “(Ҳар қандай) ёмонликнинг жазоси худди ўзига ўхшаган ёмонликдир (яъни ҳар бир ёмонликнинг ўзига яраша жазоси бордир). Энди ким (интиқом олишга қодир бўлгани ҳолда) афв қилиб (ўртани) тузатса, бас унинг ажри Аллоҳнинг зиммасидадир. Албатта У зулм қилгувчиларни севмас”. (Шуро сураси, 40-оят). “(Эй мўминлар), агар сизлар (ўзингизга етган бирон зиён-заҳмат учун) интиқом олмоқчи бўлсангизлар, у ҳолда фақат сизларга етказилган зиён баробарида интиқом олингиз. (Аммо) агар (интиқом олмай) сабр-тоқат қилсангизлар, албатта сабр қилгувчи кишилар учун (бу интиқом олмоқдан) яхшироқдир”. (Наҳл сураси, 126-оят).\nИслом одамлар ўртасидаги фитрий ва амалий тафовутни ҳам тан олади. Иймон қувватида, Аллоҳ буюрганини ушлаш ва қайтарганларидан қочишда, ҳамда олий идеалларга боғланишда, ҳамма одамлар бир хил даражада эмаслар. Бу хусусда ислом мартабаси, иймон мартабаси ва энг олий даража – эҳсон мартабаси мавжуд.\nШунингдек Қуръони карим иршод этишича, ўзига зулм қилган, муқтасид (ўртача амал қиладиган) ва собиқ (яхшиликларга шошувчи) инсонлар бор. Ўзига золим – қусурли, баъзи вожиботларни тарк этиб, айрим муҳаррамотларни қилиб қўйган инсондир. Муқтасид эса – мустаҳабларни тарк этсада, вожиб амалларнинг ўзи билан чекланган, макруҳ амалларни қилсада, ҳаромларини тарк этган кишидир. Собиқ бўлса – вожиблар устига суннат ва мустаҳабларни зиёда қилган, ҳаром ишларни тарк этиш билан бирга, макруҳ ва шубҳалардан қочган, балки ҳаромга тушиб қолишдан қўрқиб, айрим мубоҳлардан ҳам эҳтиёт бўлган кишидир. Бу тоифа кишиларга Фотир сурасининг 32-оятида Аллоҳ таоло шундай ишора қилади: “Сўнгра Биз бу Китобга бандаларимиздан Ўзимиз танлаган зотларни (яъни сизнинг умматингизни) ворис қилдик. Бас уларнинг орасида (Қуръонни ўқиса-да, унга амал қилмайдиган) ўз жонига жабр қилгувчи ҳам бор, уларнинг орасида ўртача амал қилгувчи ҳам бор ва уларнинг орасида Аллоҳнинг изну иродаси билан мудом яхшиликларга шошилгувчи ҳам бордир. Ана ўша (яъни Қуръонга ворис бўлиш Аллоҳнинг) катта марҳаматидир.”. Эътибор беринг, ояти карима даражаларидаги тафовутларига қарамай, бу уч тоифани Аллоҳ Ўзи танлаган ва Китобга ворис қилган бандалари сифатида зикр қилди.\nИсломий ахлоқ тақво аҳлига ҳар қандай айбдан пок, ҳар қандай гуноҳдан маъсум, гўёки қанотли фаришталардек бўлишни фарз этгани йўқ. Балки инсоннинг лой ва руҳдан таркиб топганини ҳисобга олди. Баъзида руҳ уни олийликларга кўтарган бўлса, баъзида лой бир қадар тубанликка туширишини эътироф этди. Муттақинларнинг фарқи Аллоҳ таоло тавсифлагандек тавба ва Яратганга қайтишда бўлди: “ (У тақводор зотлар) қачон бирон-бир нолойиқ иш қилиб қўйсалар ёки (қандайдир гуноҳ иш қилиш билан) ўзларига зулм қилсалар, дарҳол Аллоҳни эслаб, гуноҳларини мағфират қилишни сўрайдиган. — Ҳар қандай гуноҳни ёлғиз Аллоҳгина мағфират қилур, — билган ҳолларида қилган гуноҳларида давом этмайдиган кишилардир. (Оли Имрон сураси, 135-оят).\nИсломий тарбия воқеийлиги\nИсломий тарбия ҳам воқеий тарбия бўлиб, инсонга гўшт, қон, фикр, шуъур, таъсирланиш, хоҳиш, руҳ ва парвоз эгаси сифатида муомала қилади.\nҲанзала исмли саҳобий оиласи ва аҳли билан бўлгандаги ҳоли, Пайғамбар (с.а.в.) билан бўлган мусаффолик, шаффофлик ва Аллоҳдан қўрқиш шуури ҳолатидан бошқачалигини кўрганда, буни мунофиқликнинг бир тури деб ўйлади. Уйидан чиқиб то Расулуллоҳ (с.а.в) олдиларига келгунча, ўзига ўзи: “Ҳанзала мунофиқ бўлди”, деб келди. Келиб ўзи ҳис қилгани уйидаги ҳол билан, у зот (с.а.в.) ҳузурларидаги ҳолат ўртасидаги фарқни изоҳлаб берди. Расулуллоҳ (с.а.в.) унга шундай жавоб қилдилар: “Агар сизлар менинг ҳузуримдаги ҳолатда қоладиган бўлсангиз, йўлларда сизлар билан фаришталар қўл сиқиб сўрашган бўларди, лекин эй Ҳанзала бир соат, бир соат.”, деганлар. Шундан: “Бир соат қалбингга, бир соат Раббингга.”, деган мақол пайдо бўлган.\nМувозанатли воқеий ҳаёт боис, ислом мусулмонни Раббиси учун ҳеч нарса қолдирмай, лаҳвга муккасидан кетишга ҳам, қалбига ҳеч нарса қолдирмай, ибодатда ғулувга кетишга ҳам йўл қўймайди.\nШайх Юсуф Қарзовийнинг “Исломнинг асосий хусусиятлари” китоби асосида\nМубашшир Аҳмад тайёрлади.


Муддатидан олдин пенсияга чиқиш мумкинми? - zarnews.uz\nСобир МАҲМУДОВ, Оқдарё тумани.\n– Қонунга асосан пенсионерга ҳисоблаб чиқариб қўйилган, лекин унинг томонидан ўз вақтида талаб қилиб олинмаган пенсия пули пенсияни олиш мақсадида мурожаат этилганидан олдинги ўн икки ойдан ошмаган давр учун тўланиши белгиланган.\nВазирлар Маҳкамасининг 2012 йил 8 сентябрдаги 252-сонли қарори билан тасдиқланган низомга асосан пенсия жамғармаси бўлимининг айби билан ўз вақтида олинмай қолган пенсия пули ўтган давр учун муддати чекланмаган ҳолда тўланади. Бунда ўтган давр учун тўловлар бирйўла тегишли ойлар учун ҳисоблаб чиқариб қўйилган ва олинмаган пенсия суммаларига мос миқдорда тўланади.\nМисол учун, фуқаро 2016 йилнинг февраль ойида Россия Федерациясига чиқиб кетиб, Ўзбекистонга 2018 йилнинг апрель ойида қайтиб келганида унга ўз вақтида олинмай қолган пенсия фақат ўтган 12 ой учун бирйўла тўлаб берилади. Бунда 12 ойлик пенсия миқдори барча оширишларни ҳисобга олган ҳолда тўланади.\n– Беш йилдан бери ишсизман, пенсияга чиқишим учун икки йил қолди. Мен муддатидан олдин пенсияга чиқишим мумкинми?\nИсроил ҚАМАРОВ, Пайариқ тумани.\n– Қонунга асосан технологиядаги, ишлаб чиқариш ва меҳнатни ташкил этишдаги ўзгаришлар, ходимлар сони (штати) ёки иш хусусиятининг ўзгаришига олиб келган ишлар ҳажмининг қисқарганлиги ёхуд корхонанинг тугатилганлиги муносабати билан ишдан озод этилган ва ишсиз деб эътироф этилган шахслар (эркаклар - 58 ёшга тўлганда ва иш стажи камида 25 йил бўлганда, аёллар - 53 ёшга тўлганда ва иш стажи камида 20 йил бўлганда) пенсия олиш ҳуқуқига эга бўладилар.\nФуқаро ёшга доир пенсия тайинлаш учун зарур бўлган ҳужжатларга қўшимча равишда бандликка кўмаклашиш марказининг шахсни ишсиз деб эътироф этиш тўғрисидаги тақдимномасини ҳам тақдим этиши лозим.\nУшбу тақдимнома муддатидан олдин ёшга доир пенсия тайинлашга асос бўлиб ҳисобланади.\nШоҳруҳ САЙДИЕВ, бюджетдан ташқари пенсия жамғармаси вилоят бўлими бош мутахассиси.


Бугун, 24 январь куни Ўзбекистон Республикаси ва Хитой Халқ Республикаси ўртасида дипломатик муносабатлар ўрнатилганининг 30 йиллигига бағишланган онлайн бизнес-фрум бўлиб ўтди.\nМазкур форумда Ўзбекистон Савдо-саноат палатаси раиси ўринбосари Ф.Усманов, Ўзбекистон Республикаси Инвеститсиялар ва ташқи савдо вазирлигининг Хитой Халқ Республикасидаги ваколатхонаси директори З.Ишмухаммедов, Ўзбекистон Республикасининг Хитой Халқ Республикасидаги элчихонаси савдо-иқтисодий алоқалар бўйича маслаҳатчиси Н.Мамаджанов ва бир қатор ҳамкор корхона вакиллари иштирок этишди.\nТадбир давомида ССП раиси ўринбосари бизнес форум иштирокчиларига икки мамлакат ривожи ҳамда ишбилармон доиралар ўртасидаги ҳамкорликни ривожлантиришда қўшаётган ҳиссалари учун миннатдорчилик билдирди.\nЎзбекистон билан Хитой ўртасидаги савдо-иқтисодий ва сармоявий ҳамкорлик жадал ривожланиб, мустаҳкамланиб бораётгани, шунингдек Ўзбекистоннинг ташқи савдо операцияларида Хитой етакчи ўринларни эгаллаши таъкидланди.\nБундан ташқари, сўнгги бир неча йил ичида Хитой Мамлакатимиз иқтисодиётининг энг йирик сармоядорларидан бирига айланди. Республикада Хитой капитали иштирокидаги 1900 дан ортиқ корхона фаолият кўрсатмоқда, хитойлик инвесторлар инфратузилма лойиҳаларига фаол сармоя киритмоқда.\n2017-2020 йилларда жами ўзлаштирилган Хитой сармояси 6,47 миллиард доллардан ошди, биргина 2020 йилда Хитой инвеститсиялари ва кредитларининг ўзлаштирилган умумий ҳажми 2,51 млрд. доллардан ортиқни ташкил этди.\nБизнес-форум давомида икки мамлакат мутасадди вакиллари томонидан ўтган йиллар мобайнида амалга оширилган ишлар ҳамда келгусидаги режалар муҳокама қилинди.


"Нефтчи": Ёшларимиз сафарда дуранг қайд этди / CHAMPIONAT.asia\n00:54Пеллегрини Маскеранони келаётганини тасдиқлади 2 00:30Спортчилар ижтимоий тармоқларда 2 00:14Ван Перси яна қадрдон жамоасида тўп тепади 5 23:55Спалетти “Интер”га Витцелни таклиф қилмоқчи 4 23:50Olamsport: Истомин Дубайдаги турнирда иштирок этади, Гандболчиларимиз Эронга ҳам ютқазишди ва бошқа хабарлар 1 22:43“Насаф” ўз сафига сербиялик ҳимоячини қўшиб олди 26 22:22Мақсуд Каримов “Насаф” билан шартнома тузди ва жамоа йиғинида иштирок этмоқда 12 21:572017 йил футболи рақамларда 8 21:28АПЛда стадионларга мухлислар ташрифи қай даражада? 10 20:59Моуриньо Роналдунинг "Манчестер Юнайтед"га ўтишига розилик берди 25 20:38Япония U-23 - Ўзбекистон U-23 - 0:4. Учрашувдан кейинги 10та факт 62 20:32Эмери: "Кавани - тўпурар, Неймар - етакчи" 9 20:04Карикатура: "Барселона" таслим этилди 5 19:36Неймардан чарчаган Кавани Италияга қайтмоқчи 19 19:29Жозе Моуриньо МЮ Санчес трансфери устида ишлаётганини тан олди 10\n"Нефтчи": Ёшларимиз сафарда дуранг қайд этди\n20 май 19:35\nБугун ёшлар лигасининг 9-тур ўйинлари бўлиб ўтди.\nЁшлар лигасида пешқадамликни ўз қўлига олган “Нефтчи” ёшлар жамоаси бугун Янгиерда “Сўғдиёна” меҳмони бўлди. Гарчи рақибимиз турнир жадвалида сўнгги ўринда бораётган эрсада, жамоамиз бугунги учрашувга жиддий қараган холда, шунга монанд юқори суръатда тайёргарлик кўрди.\nЎйинга келадиган бўлсак, учрашув “Сўғдиёна”нинг хавфли ҳужумлари билан бошланди. Чап қанотдан Фурқат Ҳасанбоевнинг амалга оширган жарима зарбаси сал бўлса, гол билан якунланиши ҳам мумкин эди. Кейинчалик жамоамиз ёшлари ҳам аста-секин ўйинни назорат қилишга уринди. Ҳар иккала жамоа ҳам ҳужумлар ташкил этди. Аммо уларнинг аксарияти охирига етмай, узилиб қолаверди.\nЎйиннинг 29-дақиқаси ўтиб бораётганида “Сўғдиёна” футболчилари комбинация уюштирди. Уни тажрибали ҳужумчи Акмал Абдураҳмонов аниқ якунлаб учрашувда ҳисобни очишга эришди.\nШундан сўнг Сергей Ковшов шогирдлари ҳисобни тенглаштириш учун бир қанча вазиятларни яратишга эришди. Аммо ундан унумли фойдаланишга келганда йигитларимизга аниқлик етишмади. Шу тариқа биринчи бўлим, 1:0 ҳисобида мезбонларнинг ғалабаси билан якунланди.\nУчрашувнинг иккинчи бўлими янада шиддатли руҳда бошланди. 48-дақиқада Нодирхон Камолов мезбонлар жарима майдони ташқарисида қўполлик билан тўхтатиб қолинди. Белгиланган жарима тўпини Отабек Зокиров амалга оширди. Отабекнинг берган аниқ зарбасини Ашурматов катта қийинчилик билан ушлаб олди.\n54-дақиқага келиб “Нефтчи” ҳисобни тенглаштириши мумкин эди. Бурчак тўпини амалга оширган Зокиров тўпни жарима майдони ичига узатиб берди. Маъруф Муродовнинг бош билан дарвозага йўллаган зарбаси дарвоза устуни олдидан ўтиб кетди.\nОрадан бироз ўтиб энди мезбонлар ҳужумга ўтди. Бу вазиятда "Сўғдиёна" учрашувдаги иккинчи голини уришга жуда яқин эди. Ўнг қанотдан Абдураҳмоновнинг жарима майдони ичига узатиб берган тўпини Санжар Рашидов "Нефтчи" дарвозаси томон йўллади. Тўп устун ёнгинасидан ўтиб кетди.\n60-дақиқада эса Музаффаровнинг жарима майдон ичида йўллаган кучли зарбаси "Сўғдиёна" ҳимоячиси Алишер Исломовга тегиб қайтди. Акс холда тўп дарвоза тўридан жой олиши ҳам ҳеч гап эмасди.\nВаниҳоят 70-дақиқага келиб “Нефтчи” ёшлари ҳисобни тенглаштиришга эришди. Захирадан майдонга тушган Отабек Зокиров мезбонлар жарима майдони ичига 2-3 рақибини усталик билан алдаб ўтиб, ёриб кирди ва рақиб дарвозасини ишғол этди. Отабек ушбу голини "салто"си билан нишонлади!\nЎйининг қолган қисми бироз асабий кечди. Чунки ҳар икки жамоа ҳам ғалаба учун бор кучини бериб ўйнади. Футболчилар тўп учун курашларда бир-бирларини аяб ўтирмади.\nБироқ ўйинда бошқа гол кузатилмади. Шу тариқа Сергей Ковшов шогирдлари сафарда дуранг қайд этиб, ўз ҳисобига бир очко ёздириб қўйди. Эслатиб ўтамиз, “Нефтчи” ёшлар жамоаси турнир жадвалида пешқадамлик қилмоқда.\nЁшлар лигаси, 9-тур. “Сўғдиёна” – “Нефтчи” 1:1 (1:0).\nЯнгиер. “Янгиер” стадиони.\nҲакамлар: Наим Қосимов, Дониёр Убайдуллаев, Тўрабек Суюнов, Сардор Ҳасанбоев.\nГоллар: Акмал Абдураҳмонов, 29. Отабек Зокиров, 70.\n“Сўғдиёна”: 16.Нодиржон Ашурматов, 2.Дилмурод Исломов, 5.Алишер Исломов, 7.Акмал Абдураҳмонов, 8.Ботиржон Каримжонов (С), 9.Сардор Қаҳҳоров, 10.Сирож Мелиев, 11.Нодирбек Иброҳимов, 12.Бобур Қосимов, 14.Фурқат Ҳасанбоев, 17.Санжар Рашидов.\nЗахира: 76.Расул Ҳайитов, 3.Анвар Нарзиқулов, 4.Бекзод Турсунов, 6.Фазлиддин Абдувалиев, 13.Жамшид Ҳазратқулов, 15.Маъруф Тўраев, 18.Шаҳбоз Жўрабеков\n“Нефтчи”: 1.Сардор Қобулжонов (42.Алишер Пахритдинов,), 6.Азамат Илёсов (30.Маъруф Муродов,), 10.Нодирхон Камолов, 15.Равшанбек Тоҳиров, 17.Музаффар Музаффаров, 20.Шохруҳбек Холматов (С), 3.Достон Турсунов, 8.Жаҳонгир Юсуфжонов, 27.Зоҳид Абдуллаев (23.Отабек Зокиров, 46), 22.Сайдулло Раҳматов, 77.Иззат Ғаниев (7.Алишер Файзуллаев, 67).\nЗахира: 5.Сарвар Қулматов, 14.Жаҳонгир Дадабоев, 25.Сарвар Абдуллаев.


“Ўзбекистон билан ҳамкорликка катта оптимизм билан қарайман” – RusatomOverseas президенти – КУН УЗ\nГлавная / Иқтисодиёт / “Ўзбекистон билан ҳамкорликка катта оптимизм билан қарайман” – RusatomOverseas президенти\nAnvar 14.05.2018\tИқтисодиёт Comments Off on “Ўзбекистон билан ҳамкорликка катта оптимизм билан қарайман” – RusatomOverseas президенти 23 Показы\n“Росатом” Ўзбекистон билан ҳамкорликка катта оптимизм билан қарайди. RusatomOverseas президенти Евгений Пакерманов Сочида бўлиб ўтаётган X “АТОМЭКСПО” халқаро форуми доирасида KUN.UZ мухбирининг саволига шу мазмунда жавоб берди.\n“Ўзбекистонда атом энергетикаси нима эканини яхши билишади. Албатта, ҳар бир мамлакатда ўзига хослик бўлади. Умуман олганда, интеграциялашган таклифлар фақат соҳага янги кириб келган мамлакатлар учун дея олмайман, бу хизматлар менюсидан ҳар бир мамлакат ўзига кераклисини танлаб олади. Маҳаллий саноат, маҳаллий илм-фан, маҳаллий кадрлар – барчаси ядровий инфратузилманинг ривожланиш даражасига, яъни муайян мамлакатнинг лойиҳаларни амалга оширишга тайёргарлик даражасига боғлиқ.\nШундай мамлакатлар борки, у ерларга бориб, ядровий технологиялар ҳақида базавий маълумотлар берамиз. Бироқ Ўзбекистонда бунга ҳожат йўқ, худди шундай Қозоғистонда ҳам, чунки у ерда профессионаллар ишлайди. Шунинг учун мен бу икки мамлакат билан ҳамкорлик қилишга катта оптимизм билан қарайман, зеро биз бир мактаб кўрганмиз, бир илдизга эгамиз, одамларимиз бир тилда гаплашишади, бу эса лойиҳаларни амалга ошириш учун жуда яхши база бўла олади”, – дейди RusatomOverseas президенти.\nУнинг сўзларига кўра, “Росатом” атом технологияларини таклиф қилувчи дунёдаги ягона вендер эмас, бошқа мамлакатларда ҳам атом технологияларига доир хизматлар тақдим этилади.\n“Бироқ “Росатом” шуниси билан ўзига хоски, у дунёдаги ягона тўлиқ вертикал интеграциялашган компания ҳисобланади, унинг таркибида атом станцияси фаолияти учун зарур бўлган барча маҳсулотлар мавжуд. Атом станциясининг ҳаётий давомийлиги эса – юз йилдан ортиқ, яъни биз уран қазиб чиқарамиз, уни қайта ишлаймиз, ёнилғи ишлаб чиқарамиз, лойиҳалаштириш ишларини амалга оширамиз ва атом станциялар қурамиз; сервислар, эксплуатация, модернизация билан таъминлаймиз. Биз ҳамкорларимиз ва мижозларимизга мажмуавий хизматлар спектрини таклиф қилишга тайёрмиз. Бу жуда муҳим, чунки лойиҳалар узоқ истиқболли бўлиб, катта сармоявий ресурсни талаб қилади. Эртанги кунга ишонч бўлиши учун бўлғуси моделни тўғри ҳисоб-китоб қилиш зарур. Шу боис мижозлар ва ҳамкорларимиз атом электр станцияси қурилишига доир қарор қабул қилаётганларида эксплуатация шароитлари шаффоф бўлиши, асосий харажатлар бўлиши, ёқилғи етказиб бериш кафолатланиши ва техник қарорлар тўғри, тушунарли ва хавфсиз бўлиши муҳим”, – дейди Е.Пакерманов.\nУ бунга яққол мисол сифатида ўтган йили икки мамлакат президентлари иштирокида имзоланган Миср лойиҳасини келтиради.\n“У ерда биз бирйўла катта шартномалар пакетини имзоладик – бу ҳам АЭС қурилиши, ҳам 60 йилга ёнилғи етказиб бериш. Бу ўнлаб йилларга сервис билан таъминлаш ва бэкэнд соҳасидаги қарорлар ҳамдир.\nШунингдек яна бир муҳим жиҳат – молиявий қарорлар, яъни улар турлича бўлиши мумкин, зеро бизда турли мамлакатларда турли моделлар бор – бу ҳам давлатлараро кредитлар, ҳам bio моделига оид лойиҳалар бўлиб, биз АЭСларни кўпинча шу мамлакатлар ҳукуматлари билан бирга қурамиз, бирга эгалик қиламиз, бирга эксплуатация қиламиз, бирга электр энергиясини ишлаб чиқарамиз ва табиийки, улар билан бирга таваккал қиламиз, яъни биз лойиҳанинг барча қийинчиликларини ҳамкорларимиз билан бирга баҳам кўрамиз.\nШундай экан, бу шунчаки яна бир марта шартнома имзолаш ва пулни қўлга киритиш эмас, балки айнан ҳамкорлик алоқаларини ўрнатиш истаги эканига барча ишонч ҳосил қилиши мумкин”, – дея таъкидлайди мутахассис.\nRusatomOverseas – “Росатом” давлат корпорациясининг чет эл бозорларидаги Атом электр станцияси ҳамда Ядровий илм-фан ва технологиялар маркази қурилиши билан боғлиқ интеграциявий таклифлар тарғиботи учун масъул компанияси.\nRusatomOverseas Евгений Пакерманов\t2018-05-14\nTags RusatomOverseas Евгений Пакерманов\nПред. Хитой дунёдаги энг йирик самолёт-амфибияни мижозларга 2022 йилгача етказиб бера бошлайди\nСледующая Тадбиркорлар божхона юк декларациясини электрон тарзда тақдим этиши мумкин бўлади


«Келажакда Ўзбекистонга Хитой туристик оқими йўналтирилади» – Туризмни ривожлантириш давлат қўмитаси\nЎзбекистон 23:12 / 10.09.2019 3605\n10 сентябрь куни Тошкентдаги Hyatt Regency меҳмонхонасида Ўзбекистон, Хитой ва Қозоғистондан ташриф буюрган тур-операторлар билан учрашув бўлиб ўтди. Унда Ўзбекистон Республикаси туризмни ривожлантириш давлат қўмитаси, Хитойнинг Ўзбекистондаги элчихонаси ҳамда ХХР маданият ва туризм вазирлиги вакиллари қатнашди. Ушбу анжумандан мақсад Ўзбекистоннинг туристик салоҳиятини хитойлик вакилларга нимойиш этиш, бунинг натижасида туристик оқимнинг сезиларли ошишига эришишдир. Тадбир давомида Туризмни ривожлантириш қўмитаси раиси Абдулазиз Оққулов Хитой билан ҳамкорликнинг аҳамияти ҳақида гапирди.\n“Ҳозир Қозоғистондан бизга энг кўп туристлар келаётган бўлса, келажакда Хитойнинг туристик оқимини Ўзбекистонга кўпроқ йўналтирмоқчимиз. Ҳаммага маълумки, кўплаб мамлакатлар хитойлик сайёҳларни жалб қилиш учун курашади. Шуни ангалаган ҳолда, бугун хитойлик, ўзбекистонлик ва қозоғистонлик тур-компаниялар билан туристлар алмашинуви ва бошқа масалалар бўйича музокаралар ўтказиляпти. Тадбирда Хитой ва Қозоғистондан 10 тадан, биздан эса 40 га яқин тур-операторлар иштирок этишяпти. 2019 йил бошидан бери Хитойнинг ўзидан 33 минг сайёҳ келди. Йил охиригача бу рақам 50 мингтага етиши кутилмоқда. Кейинги даврларда ҳам оқим ҳажмини ошириш учун амалий ҳаракатлар кетмоқда. Бунда Хитой ОАВ вакиллари билан ҳамкорликда Ўзбекистон ҳақида видеоролик, фильмлар ишлашни режалаштиряпмиз”.\nОққуловнинг қўшимча қилишича, туризм бўйича Ўзбекистон анча дадил қадамларни ташлади. Жумладан, визасиз режим, соҳани тартибга солувчи 50 га яқин норматив ҳуқуқий-ҳужжатлар, транспорт тизимининг тўғри йўлга қўйилганлиги бунга мисол бўла олади. Бунинг натижасида, 2019 йилда ўтган даврга нисбатан 2 баравар кўп туристлар Ўзбекистонга ташриф буюришди.


Янги даврни бошлаб берган тарихий ташриф | Ўзбекистон "Адолат" социал-демократик партияси\n29 Сентябрь, 10:26 • Муносабат, Наманган вилояти, Янгиликлар • 182 марта кўрилди • Комментариев к записи Янги даврни бошлаб берган тарихий ташриф нет\nЎзбекистон Республикаси Президенти Шавкат Мирзиёевнинг АҚШга ташрифи хорижий давлатлар экспертларининг мамлакатимиз учун жаҳон миқёсида янги даврни бошлаб берган тарихий ташриф сифатида баҳоланмоқда. Бу бежиз эмас, албатта. Айниқса, давлатимиз раҳбарининг энг нуфузли халқаро ташкилотлардан бири — Бирлашган Миллатлар Ташкилоти Бош Ассамблеясининг 72-сессиясида сўзлаган нутқи ҳаммамизнинг қалбимизни чексиз ғурур-ифтихорга тўлдирди, унда изҳор этилган таклифлар ва мулоҳазалар, ғоялар ҳеч шубҳасиз, юртдошларимизнинг қалбидан мустаҳкам жой олди.\nМен ўзим нутқни телевизор орқали тингладим, кейин эса газета саҳифаларида ҳам синчиклаб ўқидим. Кўп диққатга сазовор жойларини ён дафтарга ёзиб ҳам олдим. Чунки Президентимизнинг БМТ минбаридаги чиқиши ўзининг мазмундорлиги ва лўндалиги, фикрларнинг пухта ва аниқ ифодаланганлиги билан кўпчиликнинг эътиборини тортди. Яна бир жиҳат – унда давримизнинг жуда бир қатор жиддий ва долзарб муаммолари қамраб олинган, анчагина “теша тегмаган” мавзуларда сўз юритилган. Улар орасида мамлакатимиздаги ислоҳотларнинг мазмун-моҳияти, демократия, инсон ҳуқуқлари, ёшлар масаласи, диний бағрикенглик, халқаро хавфсизлик, минтақавий ҳамкорлик, экология кабилар бор.\nБугунги кунда Ўзбекистон ўзининг ташқи сиёсатида Марказий Осиё минтақасига устувор аҳамият қаратаётгани, ўзаро мулоқот, амалий ҳамкорлик ва яхши қўшничиликни мустаҳкамлаш йўлидан бораётганини жаҳон жамоатчилиги алоҳида эътироф этаётгани ҳам диққатга сазовордир. Қозоғистон, Тожикистон, Туркманистон ва Қирғизистон билан ўзаро муносабатлар яхшиланаётганини, халқларимиз ўртасидаги дўстлик алоқалари тобора мустаҳкамланаётганини ҳаммамиз кўриб турибмиз. Бир неча кун илгари мен бир қатор жамоатчилик вакиллари қатори вилоятимизнинг Косонсой туманидаги “Косонсой” чегара мажмуасида Ўзбекистон ва Қирғизистон халқлари вакилларининг ҳаяжонли учрашувига гувоҳ бўлдим. Икки мамлакатни боғлаб турувчи бу мажмуанинг очилиши давлатларимиз ўртасидаги ҳар томонлама фойдали алоқаларни янги, янада юқорироқ даражага кўтаради, деб ўйлайман.\nБМТ минбаридан туриб Президентимиз айтган ҳар бир гапнинг теран маъноси бор, десам муболаға бўлмас. Айниқса, уларнинг ортида инсон манфаатларига доир эзгу мақсадлар ётганлигини кўз олдимизга келтириш жуда мароқли. Хусусан, Шавкат Мирзиёев хорижга чиқиш визаларини «умрини ўтаб бўлган ўтмиш қолдиқлари» деб атади. Ёки «Инсон манфаатлари ҳамма нарсадан устун», «Халқ давлат идораларига эмас, давлат идоралари халқимизга хизмат қилиши керак», «Халқ бой бўлса, давлат ҳам бой ва қудратли бўлади» деган шиорларни олайлик. Улар ҳам ҳамманинг тилига тушди. БМТнинг Ёшлар ҳуқуқлари тўғрисидаги халқаро конвенциясини ишлаб чиқиш, Бош Ассамблеянинг «Маърифат ва диний бағрикенглик» деб номланган махсус резолюциясини қабул қилиши юзасидан таклифлар ҳам барчага маъқул тушганини қайд этиш ўринлидир.\nПрезидентимиз АҚШга ташриф доирасида фақат БМТ сессиясида иштирок этиб қайтмади. Ҳар доимгидек вақтдан ўта унумли фойдаланди. Қатор давлатлар ва халқаро ташкилотлар раҳбарлари, ишбилармонлар билан учрашди. Улар орасида Бирлашган Миллатлар Ташкилоти Бош котиби Антониу Гутерриш, Бирлашган Миллатлар Ташкилоти Инсон ҳуқуқлари бўйича Олий комиссари Зайд Раад ал-Ҳусайн, Халқаро валюта жамғармаси фармойиш берувчи директори Кристин Лагард, Жаҳон банки президенти Жим Ёнг Ким билан учрашди. Болгария Республикаси президенти Румен Радев, Грузия Бош вазири Георгий Квирикашвили ва бошқалар билан учрашувлар ташкил этилди.\nБундан ташқари, давлатимиз раҳбари АҚШнинг қатор етакчи компаниялари раҳбарларини қабул қилди. Учрашувда Америка – Ўзбекистон савдо палатаси раиси Кэролин Лэмм, «Женерал Электрик» компанияси президенти Рон Поллетт, «Ханивелл» компанияси бўлинмаси президенти ва бош директори Ражив Гаутам, «СиЭнЭйч Индастриал» компанияси вице-президенти Стивен Надерни, «Дир энд Компани» компанияси президенти Жеймс Филд иштирок этди. Мамлакатимизда валюта соҳасида бозор механизмлари жорий этилгани, савдодаги турли тўсиқлар олиб ташлангани, ишбилармонлик ва инвестиция муҳити янада яхшиланаётгани таъкидланди. Ўзбекистон – АҚШ ишбилармон доиралари ўртасидаги алоқаларни янада мустаҳкамлаш масалалари муҳокама этилди.\nҚисқаси, Ўзбекистон Республикаси Президенти Шавкат Мирзиёевнинг Америка Қўшма Штатларига ташрифи мамлакатимиз учун жаҳон сиёсат майдонида янги даврни бошлаб берди, дейиш учун тўла асослар бор. Буни нафақат халқимиз, балки дунёнинг кўплаб таниқли сиёсатшунослари, жамоат арбоблари, журналистлар, экспертлар ҳам тан олмоқдалар.\nНаманган вилоят Кенгаши раиси в.в.б.\nЯнги даврни бошлаб берган тарихий ташриф was last modified: Сентябрь 29th, 2017 by matbuot\n« Ургутликлар аҳоли хонадонида Ёш иқтидор эгалари: илмий ва инновацион ишланмаларда молиялаштириш масаласига алоҳида эътибор қаратиш зарур »


ЖИЗЗАХДА ЧИҚИНДИ МУАММОСИ: ҚАРОР ВА ЕЧИМ — Nargis.uz\nБугунги кунда сайёрамизда беш миллиард тоннадан зиёд чиқинди йиғилиб қолган. Уларнинг бор-йўғи ўттиз фоизигина қайта ишланади. Биргина Ўзбекистонда 186 та чиқинди полигонлари мавжуд бўлиб, уларга 33,4 млн.тонна чиқиндилар кўмилган.\nБундан ташқари 2016 йилда 566 та санкцияланмаган чиқиндихоналар рўйхатга олиниб, уларга кунига 15,3 минг тоннага яқин чиқинди ташланади. Мазкур муаммони ҳал этишда Президент Шавкат Мирзиёевнинг 2017 йил 21 апрелдаги “2017-2021 йилларда маиший чиқиндилар билан боғлиқ ишларни амалга ошириш тизимини тубдан такомиллаштириш ва ривожлантириш чора-тадбирлари тўғрисида”ги қарори экология ва санитария муҳитини янада яхшилаш, аҳоли саломатлигини мустаҳкамлаш, маиший чиқиндиларни тўплаш ва ташиб кетишни тартибга солишда олдинга ташланган қадам бўлди. Ҳозирда чиқинди муаммосини бартараф этиш бўйича республикамизнинг барча вилоятларида чора-тадбирлар белгиланган. Хусусан, Ўзбекистон Республикасининг марказий қисмида жойлашган Жиззах вилоятида 10 та чиқиндихоналар мавжуд бўлиб, уларнинг деярли барчаси талабга жавоб бермайди. Шулардан 4 тасидагина таъмирлаш ишлари бошланган.\nАйни пайтда Жиззах шаҳрида 34 та маҳалл фуқаролар йиғини бўлиб, уларда 168,2 минг нафар аҳоли истиқомат қилади. Шаҳардан бир кунда 80 тонна чиқинди чиқади. Бу ҳар бир фуқаро 1200 кг. чиқинди ташлайди, демакдир. Аҳолидан чиқаётган чиқиндини шаҳарда иккита чиқинди ташиш корхонасига қарашли автоуловлар олиб чиқади. Булар “Махсуссервис” МЧЖ ҳамда Жиззах шаҳар ободонлаштириш бошқармасидир. Аммо рақобатга асосланган фаолиятнинг мавжудлигига қарамай, ҳануз Жиззах шаҳрининг кўркини баъзи бир миттидаҳаларда уйилиб ётган ва маҳаллар ичидаги йўл четига чиқариб қўйилган пакетлардаги чиқиндилар бузмоқда.\n— “Махсуссервис” МЧЖ 14 та маҳалла билан, биз 20 та маҳалла билан чиқиндини олиб чиқиш бўйича шартнома имзоладик. Бундан ташқари 1500 та ташкилот билан шартномалар қилинган. Маҳаллаларга чиқиндини олиб чиқишда қулайлик яратиш мақсадида сигнал тизимини ташкил этдик, дейди Жиззах шаҳар ҳокимлиги қошидаги ободонлаштириш бошқармасининг бошлиғи Баҳодир Отажонов. — Яъни аҳоли чиқиндиларни олиб чиқишлари, уларни кўчага ташламасликлари учун машиналар келганликлари ҳақида огоҳлантирувчи сигнал чалиб юради. Жиззах шаҳридан чиқадиган чиқиндилар чиқинди полигонига олиб бориб, махсус ажратилган бульдозер ёрдамида кўмилади. Жиззахда ҳар бир маҳаллага жами 34 та чиқиндихона қўйилган ва ҳар бир маҳаллага атрофни ифлослантирмаслик хусусида хатлар берилган. Аммо аҳолининг экологик маданиятининг етишмаслиги натижасида ҳануз атрофни ифлослантириш ҳолатлари учрамоқда. Буни бартараф этиш мақсадида ҳар бир маҳаллада йиғилиш ўтказиб, “Тошлоқ, “Зилол”, “Олмазор”, Заргарлик”, “Ёшлик”, “Иттифоқ” ва бошқа маҳаллаларда бу борада тушунтириш ишларини олиб бормоқдамиз.\nЖиззах шаҳридаги “Навоий” маҳалла фуқароси Ленуре Адильшаеванинг фикрича, бугунги кундаги асосий муаммо чиқиндини олиб чиқиб кетишга машиналарнинг аҳоли ишда эканлигида келишидир. Оқибатда хонадонида тўпланиб қолган чиқиндисини фақатгина ишламайдиган ёхуд уйда ўтирган фуқароларгина махсус автоуловга юклаш имконига эгалар. Агарда уйдагиларнинг барчаси ишласачи?\n— Маҳалламизда чиқинди кўп чиқади, аммо ташлайдиган чиқиндихона йўқ, дейди Раъно Абдуллаева, “Навруз” маҳалла фуқаролар йиғини фаоли. – Ободонлаштириш бошқармасининг махсус машинаси чиқиндини эрталаб олиб кетади, аммо шунга қарамай аҳоли тунда чиқиндиларни кўчага ташлашади. Ободонлаштириш бошқармаси томонидан гул экилаяпти. Аҳоли томонидан эса уларни парваришлашга ёрдам берилмайди. Бу эса ҳануз аҳолининг экологик маданиятининг пастлигини билдиради. Яна бир муаммомиз маҳалла кўчаларида чиқинди йиғадиган идишлар йўқлигидир, оқибатда эса кўчалар, гулзорлар, боғларнинг ифлосланмоқда.\n— Вазирлар Маҳкамасининг 2013 йилдаги қарорига биноан Жиззах вилоятидаги мавжуд чиқиндихоналарда албатта санитария ҳолатига риоя этиш талаб этилади. Афсуски чиқинди тўплаш майдончаларига чиқиндилар етказиб борилмай, йўлакларга, кўп қаватли тураржойларнинг подъездларига ташлаб кетиш ҳолати кузатилади. Бу ачинарли ва хавфли ҳолат, дейди биз билан суҳбатда Давлат санитария-эпидемиология назорат маркази Жиззах вилоят бошқармаси санитария-гигиена бўлими мудири Талъат Бобоев. -Чунки уларнинг таркибида касаллик чақирувчи патоген микроблар жуда кўп. Микроблар асосан пашшалар орқали тарқалади. Чиқинди тўпланганда у ўзидан қўланса ҳид тарқатиб, нафас йўллари касалликларини келтириб чиқариши, мавжуд касалликларни қўзғатиши мумкин. Юқумли касалликларни фақат чиқиндилар билан боғлаш нотуғри. Аммо улар билан бевосита боғлиқ бўлган касллик гепатитдир. Асосан болалар чиқиндихоналар атрофида ўйнаб, қўлини ювмасдан овқатланиши натижасида келиб чиқади. Албатта ҳозир марказнинг ҳар бир ходими бу борада тарғибот-ташвиқот ишларини маҳаллаларнинг фаоллари билан биргаликда олиб боришади. Шунингдек, назорат гуруҳи мавжуд бўлиб, гуруҳ аъзолари ҳар бир хонадонга кириб, ошхона, ҳожатхона аҳволини ўрганишади. Санитария –эпидемиология назорат марказининг асосий вазифаси профилактика. Тадбиркорлик субъектларининг умумий овқатланиш шахобчаларининг санитария-гигиена ҳолатини назорат қилади. Шунингдек ичимлик суви, сут ишлаб чиқариш корхоналари, сувоқова корхоналарини лаборатория йўли орқали назорат қилишдир. Бу фақатгина тиббий кўрикдан ўтиш эмас, балки тадбиркорларга маҳсулотнинг сифати, сақланиши, ишлов бериш, тарқатиш технологиясидаги санитария -гигиена, чиқиндисини ташлаш талаблари тушунтириб борилади.\n— Ҳозирда жамоат жойларида чиқинди йиғувчи контейнерлар қўйиш, айниқса ана шу чиқиндиларни сараланган ҳолда ташлаш бўйича иш олиб борилмоқда, дейди суҳбатимиз давомида Баҳодир Отажонов. – Айни пайтда Жиззах шаҳриинг марказидаги йўлакларга чиқинди йиғиш учун урналар қўймоқчимиз.\nАввалгиси: БУЮКЛАР ТАБИАТ ҲАҚИДА\nНавбатдаги:ЗАМОНАВИЙ ҚУЛ САВДОСИ: ТАРИХ ВА БУГУН


АҚШнинг Ироқ билан уруш режасини 30 давлат қўллаб-қувватламоқда, айни вақтда АҚШга қарши кайфиятлар кучаяётир\n23 октябр 2020, Тошкент вақти: 16:50\nАҚШ Давлат департаментининг маълум қилишича, жаҳоннинг 30 давлати АҚШнинг Ироққа қарши уруш бошлаш режасини қўллаб-қувватлаган. Бундан ташқари яна 15 давлат АҚШни қўллаб-қувватлашини билдиргану Вашингтондан номларини ошкор этмасликни сўраган.\n“Мақсади Ироқни қуролсизлантиришдан иборат бўлган коалицияга 30 мамлакат қўшилди. Биз бу давлатларга мурожаат қилиб, “рўйхатга киритилишни хоҳлайсизларми”, деб сўрадик. Улар бизга ижобий жавоб беришди”.\nШундай дер экан, АҚШ Давлат департаменти матбуот котиби Ричард Баучер 30 мамлакат номларини айтиб ўтди.\nУч давлат – Британия, Польша ва Австралиянинг урушга қўшажак ҳиссаси моддий бўлади.\nУрушни азалдан қўллаб-қувватлаётган Испания Форс кўрфазига 900 аскар, нефт танкери, касалхона жойлаштирилган кема ва фрегатни юбормоқда, бироқ уларнинг жангларда қатнашишлари кутилмаяпти.\nВенгрия Ироққа учажак самолётларга ўз ҳаво ҳудудини ва авиабазаларини очиб бераётир.\nЯпония уруш режасига қарши чиқмаяпти, лекин жангларда қатнашишдан бош тортди ва уруш тугаганидан сўнг мамлакатнинг қайта тикланишига ҳисса қўшиш ниятини билдирди.\nМарказий Осиё республикаларининг АҚШнинг Ироққа қарши уруш бошлаш режасига муносабатларига келсак, бу муносабатлар бир-бирига зид бўлмаса-да, лекин ўзаро ҳамжиҳатлик бор, деб ҳам бўлмайди.\nМасалан, расмий Тошкент АҚШ режасини қўллаб-қувватлади.\nҚозоғистон раҳбарияти сешанба куни Ироқ масаласи бўйича баёнот тарқатди. Унда, жумладан, мана бундай дейилади:\n“Ўз вақтида ядровий қуролдан воз кечган Қозоғистон Ироқни қуролсизлантириш режасини қўллаб-қувватлайди”.\nҚозоғистон Ташқи ишлар вазирлиги тарқатган баёнотни ўқиб эшиттирар экан, вазирлик матбуот котибияти ходими Бўлатхон Ибрайхон, Саддам Ҳусайннинг Ироқда оммавий қирғин қуроллари йўқлигини исботлай олмагани сабабли ушбу бўҳрон вужудга келди, деб қайд этди ва халқаро ҳамжамият орасида мазкур масала юзасидан ҳамжиҳатлик йўқлиги жаҳон саҳнасидаги вазиятни кескинлаштириши мумкинлигини айтиб ўтди.\nТашқи сиёсатининг асосий принципи бетарафлик бўлган Туркманистон бошида АҚШ режасини қўллаб-қувватлаб, Ироқ муаммосини қурол ёрдамида ҳал этиш кераклигини таъкидлаган эди. Бироқ, президент Сапармурот Ниёзов Эронга сафар қилганидан сўнг унинг бу масаладаги позицияси кескин ўзгарди: Ниёзов Ироқ билан урушга қарши чиқа бошлади.\nҚирғизистон ҳукумати Ироқ масаласига оид баёнот тарқатмади.\nТожикистон ҳукумати ҳам Ироққа қарши уруш режаси хусусида фикр билдирмади. Бироқ, экология соҳасида фаолият олиб борадиган 11 нодавлат ташкилоти Ироқ билан урушнинг МО минтақасидаги экологик мувозанатга салбий таъсир қилиши мумкинлигидан хавотирланиб, ўтган ҳафтада Жорж Буш маъмуриятига, душанба куни эса Британия ҳукуматига расман мурожаат қилди.\nАҚШ раҳбарияти томонидан уруш режасини қўллаб-қувватлаётган 30 давлат рўйхатидан ўрин олган Афғонистоннинг позицияси аслида унчалик кескин эмас. Афғонистон раҳбари Ироқни қуролсизлантириш керак, деб ҳисобласада, Ироқ билан урушга жалб этилган Вашингтон Афғонистонни унутиб қўяди, ваъда этилган молиявий ва ҳарбий ёрдам ҳажмини ҳам қисқартиради, деб ташвишланмоқда. Бу ташвишларни асоссиз, деб бўлмайди, чунки душанба куни Германия парламенти депутатлари Ироққа қарши уруш бошланса, Кобулдаги тинчлик ўрнатувчи қўшинлар фаолияти мушкуллашади, деб, Афғонистонда хизмат қилаётган германиялик аскарларни қайтариб олиш масаласини муҳокама қилдилар.\n“Немис тўлқини” радиостанциясининг хабарига кўра, Исроил Ташқи ишлар вазири Марказий Осиё ҳукуматларига махсус мурожаат қилиб, минтақа мамлакатларида яшовчи яҳудийларга нисбатан нафратнинг кучайиши эҳтимолидан огоҳлантирди ва раҳбарлардан бунга йўл қўймасликни сўради. Мурожаатномада айтилишича, Ўзбекистонда 20 минг яҳудий бор. Улар террорчилар учун нишонга айланишлари мумкин.\nЖаҳон давлатлари АҚШ режасига муносабат билдирар эканлар, айни вақтда АҚШ сенатори, демократлар фракцияси лидери Том Дашл Жорж Бушни танқид қилди ва “Президент дипломатияни қўллашда хатоларга йўл қўйгани учун биз урушни бошлашга мажбурмиз”, деб таъкидлади. Албатта, демократлар партияси вакили томонидан республикачи президентнинг танқид қилиниши АҚШ сиёсий амалиётида одатий ҳол, бироқ Пью тадқиқотлар маркази ўтказган сўровлар натижалари бугунги кунда америкаликларнинг бор-йўғи 53 фоизи Жорж Бушни қайта президент этиб сайлашни истаётганларини кўрсатган. Кузатувчилар фикрича, Буш урушни бошлаб, нефт нархларининг жаҳон бозорида пасайиши орқали АҚШ иқтисодини яхшилаб олмоқчи ва бу билан америкалик сайловчилар ишончини қозонмоқчи. У бунинг уддасидан чиқадими ёки йўқ, буни вақт кўрсатади, бироқ ҳозирги кунга қадар Буш на аксарият америкаликлар, на жаҳон аҳолисининг кўпчилиги таянчини ва ишончини қозонишга сазовор бўлди.


Бакалавриат, магистратура ва иккинчи мутахассислик бўйича кундузги таълим шаклида тўлов-контракт асосида таҳсил олаётган талабалар учун контракт миқдорини стипендияли ёки стипендиясиз ҳолда тўловларни амалга ошириши мумкин.\nБу ҳақда Олий ва ўрта махсус таълим вазирлиги маълум қилди. Талаба стидендиясиз ўқишни танлаган тақдирда¸ айтилишича¸ бу контракт тўловини 4 800 000 сўмга арзонлатади.\n2019/2020-ўқув йилидан бошлаб тўлов-контракт асосида таҳсил олаётган талабаларга бериладиган ойлик стипендия миқдори 400 000 сўм этиб белгиланган.\nЎзбекистонда олий таълим муассасаларида ўқиш учун суперконтракт тизими жорий қилинганидан сўнг ўқиш учун тўланадиган йиллик тўлов-контракт нархи ҳуқуқшунослик йўналишида 276 млн 450 минг сўм ëки жорий курс бўйича 30 минг АҚШ долларигача кўтарилди.


Кексалар Рамазон ойи рўзасини тутолмаган бўлса......\n13.06.2018 23:48 0 791\n«Саратон тафти атроф-жавонибни тандирдек қиздирган, нафас олаётган жон борки, танга миқдорича соя топса, ўзини шунга урган пайтларда ҳам рамазон рўзасини тутганмиз. Боз, «ўроқ мавсуми» дея аталган буғдой ўрими пайти айнан ёзнинг чилласига тўғри келганда ҳам бўйнимиздаги қарз – рўзани қазо қилмаганмиз».\nБу – Иккинчи жаҳон урушидан кейинги очарчилик йилларидаги вазият. Лекин ҳар йили рамазон кириб келиши билан раҳматли онамнинг айтган шу сўзлари қулоғим остида жаранглайверади. Муштипар волидамнинг бу сўзлари менга «Рўза – руҳ ва тан шифоси» эканини эслатаётгандек гўё.\nБундай олиб қараганда, сизу биз мўмин-мусулмонларга рўза тутиш (айниқса, иссиқ кунларда) қийинчилик бўлиб туюлса-да, лекин унинг замирида улкан ҳикматлар бисёр. Рўза ҳам руҳ, ҳам тан соғлиғи кафолатидир.\nОрамизда қариялар, кексалар, бемор ва мусофирлар бор. Хўш, улар қандай тартибда рўза тутишади?\nТабиийки, бу саволга жавоб топиш учун аввало ислом динининг асосий манбаи – Қуръони каримга мурожаат қиламиз.\n«Эй имон келтирганлар! Сизлардан олдинги(уммат)ларга фарз қилингани каби сизларга ҳам рўза тутиш фарз қилинди, шояд (у сабабли) тақволи бўлсангиз. Саноқли кунларда. Бас, сизлардан кимки бемор ёки сафарда бўлса, саноғи бошқа кунлардандир. Мадори етмайдиганлар зиммасида бир мискин кимсанинг (бир кунлик) таоми фидядир. Кимки ихтиёрий равишда зиёда хайр қилса (лозим бўлганидан ортиқ фидя берса), ўзига яхши. Агар билсангиз, рўза тутишингиз (фидя бериб тутмаганингиздан) яхшироқдир. Рамазон ойи – одамлар учун ҳидоят (манбаи) ва тўғри йўл ҳамда ажрим этувчи ҳужжатлардан иборат Қуръон нозил қилинган ойдир. Бас, сизлардан ким бу ойда (ўз яшаш жойида) ҳозир бўлса, рўзасини тутсин. Кимки бемор ёки сафарда бўлса, (тута олмаган кунларининг) саноғи бошқа кунлардандир. Аллоҳ сизларга енгилликни истайди, оғирликни хоҳламайди. Бу – ҳисобни тўлдиришингиз ҳамда ҳидоятга бошлагани учун Аллоҳга такбир (ҳамду сано) айтишингиз ва шукр қилишингиз учундир» (Бақара сураси, 183–185-оятлар).\nБошқа бир оятда эса: «Аллоҳ ҳеч бир жонга (унинг) тоқатидан ташқари нарсани таклиф этмайди...» (Бақара сураси, 286-оят) дейилади. Демак, Аллоҳ таолонинг марҳамати ва ҳикмати билан рўза ибодати ҳам қудрати етган кишиларгагина фарз қилинди.\nАгар бир киши хасталигининг кучайиши ёки чўзилишидан қўрқса, сафарда бўлса, ҳомиладор ёки эмизикли аёл гўдагига зиён етишидан хавотирда бўлса ёки бир киши табаррук ёшга етган бўлиб, у ҳолдан тойса ва рўза тутишга қурби етмаса, бундай кишилар рўза тутмасликлари жоиздир.\nУлар рўза тутишга моне бўлган сабаблар кетганидан сўнг қолдирган кунларининг қазосини тутадилар. Кекса отахон ва онахонларимиз тузалмас касаллик сабабидан рўза тута олмасалар, ҳар кунги рўза учун бир мискин таоми миқдорида фидя берадилар.\nБу йилги фидя миқдори доимий узр билан рўза тутолмайдиган кишилар учун бир оч одамнинг бир кунлик озиқ-овқати баробарида бўлиб, ўртача 12 000 (ўн икки минг) сўм деб белгиланди.\n«Фидя» сўзининг луғавий маъноси «фидо қилиш»дир. Шариатда эса маълум бир нарсанинг ўрнига мол сарфлашга фидя бериш дейилади. Қарилик туфайли рўза тута олмайдиганлар учун фидя беришнинг жорий қилиниши бежиз эмас. Унда мискинларнинг манфаати билан бирга, рўза тута олмаган кишиларнинг ибодатни адо эта олмаганлари учун афсус-надоматларини енгиллатиш бор.\nРўзанинг инсон соғлиғига фойдалари жуда кўп экан. Шайх Муҳаммад Содиқ Муҳаммад Юсуф ҳазратлари «Ҳадис ва ҳаёт» силсиласининг 9-жузида рўзанинг соғлиқ учун 30 га яқин фойдасини санаб ўтган. Бугунги завонавий тиббиётда ҳам очлик билан даволаш кенг тарқалаяпти.\nБошимдан кечирган бир ҳолатни айтиб ўтай. Ёшим 76 да. Авваллари экзема касаллигидан азият чекар эдим. Тажрибамдан ўтказиб шуни билдимки, барча касаликлар нотўғри овқатланишдан келиб чиқар экан. Рўза эса тоат-ибодат қилиш билан бирга, кишига тартибни ҳам ўргатар экан. Мунтазам равишда рамазон ойи рўзаси ҳамда нафл рўзаларни тутиб юрганим учун, шукурки, бугун менга экзема касаллиги бегона.\nРўзанинг кучли руҳий беқарорликни, масалан, ақлий толиқиш каби изтиробни даволовчи улкан қудрати ҳам бор. Бунда рўза бош мияга ҳамда мия ҳужайраларига дам беради ва айни шу вақтда тана ҳужайраларини зарарли моддалардан тозалашга киришади.\nРўза турли мусибат, қийинчиликларга сабр қилишда ҳамда тушкунликларга қарши туришда ёрдам беради. Шунингдек, рўза уйқуни яхшилаб, руҳий ҳолатни тўғри йўналтиради. Қондаги зарарли моддалар чиқариб ташлангач, бош мия ҳужайралари тозаланади. Натижада мия тафаккур қилишга кўпроқ куч топади.\nДемак, узоқ умр кўриш, соғлом бўлишнинг ягона ва зарарсиз манбаи рўза экан. Бунга 76 йил давомида кўп марта амин бўлдим. Тажрибамдан ўтказганларимни оят ва ҳадислар асосида туманимизнинг марказий масжиди – «Гадой Серкун» жоме масжидида имом ноиби ҳамда қишлоғимиздаги «Изомиддин мударрис» жоме масжидида имом-хатиб сифатида фаолият юритган давримда мўмин-мусулмонларга айтиб берардим.\nрўза Рамазон кексалар\nЖамият 28/09, 17:06


Президент илтимосига «йўқ» дея олмаган «қария» – AllSportuz.com\nПрезидент илтимосига «йўқ» дея олмаган «қария»\nУ жаҳон футболидаги ноёб шахс саналади. Тўлиқ исм-шарифи Альбер Роже Моо Миллер. Аммо туғилганлик гувоҳномасидаги хатолик сабаб фамилияси Милла бўлиб кетган. Роже айни навқирон пайтида эмас, балки «миллионлар ўйини» учун анча катта ёшда, аниқроғи, 38 га тўлганида шон-шуҳрат чўққисига чиққан. “Жодугар қария” деган лақаб олиши ҳам шундан.\nМилла Камерунда темирйўлчи оиласида туғилган. Хонадонда тўрт фарзанд вояга етаётганди. Отаси касби сабаб оиласи билан бир жойдан иккинчисига кўчиб юрарди. Лекин Роже қаерда бўлмасин футбол ўйнаш имконини топарди. Тўп билан ажойиб муомала қилгани учун болалигидаёқ уни Пеле деб чақиришарди.\n13 ёшга тўлганида Рожени Дуала шаҳрининг «Эклер» жамоасига қабул қилишди. Беш мавсумдан сўнг «Леопардс» клубига ўтиб, Камерун чемпиони бўлди. Кейин «Тоннере» жамоаси сафига бориб қўшилди.\n1976 йилда Миллани Африка қитъасининг энг кучли футболчиси деб топишди. Қизиғи, бу пайтда у ҳали Камерун терма жамоасида битта ҳам ўйин ўтказмаганди. “Тоннере” клуби билан Африка қитъаси кубок эгалари кубогида ғолиб чиққани унга шундай эътироф олиб келди.\nОдатда, африкалик футболчилар Европа клубларидан таклиф тушишини кутиб яшашади. Қаҳрамонимиз ҳам ана шундай орзулар оғушида эди. Ниҳоят, Франциянинг «Валансьен» клубидан таклиф олди. Бироқ ҳужумчи кутганидек бўлиб чиқмади. Захира ўриндиғи ўйинчисига айланди. “Монако” клубига ўтгач, вазият ўнглангандек бўлди.Майдонга туша бошлаган ҳам эдики, жароҳат олди. 1980 йилда «Бастия» жамоаси аъзосига айланди. Аммо вазият у қадар ўзгармади. Боз устига француз газеталари Африканинг 1976 йилги энг кучли футболчисини машғулотларда астойдил ишламаслиги, вақт- вақти билан ватани Камерунга жуфтакни ростлаб қолиши ҳақида ёзишни канда қилишмади. Оқибатда француз футболида Роже тўғрисида нотўғри тасаввурлар пайдо бўлди. Фақатгина иккинчи дивизионда ўйнаётган “Сент-Этьен” сафига ўтгачгина унинг ишлари бароридан кела бошлади. Бу жамоа сафида 31 ўйинда 22 та гол киритди. Кейин «Монпелье» жамоасига ўтиб мазмунли ўйин намойиш этди.\nРоже Милланинг Камерун терма жамоаси сафидаги фаолияти буткул ўзгача кечди.1982 йилда Испанияда бўлиб ўтган жаҳон чемпионатида учта учрашувда майдонга тушди. 1984 ва 1986 йилларда Африка чемпиони бўлди. Францияда у ўз имкониятларини юзага чиқара олмай турган паллада ўз ватанида суперюлдузга айланиб улгурганди. Қуйидаги далил бунинг яққол исботи: 1987 йилда Роже Милла терма жамоадаги фаолиятини якунлаши ҳақида эълон қилади. Шунда унинг терма командадаги хайрлашув матчини кўриш учун стадионга 110 минг томошабин келади.\nКатта футболдаги фаолиятини якунлаган 37 ёшли Роже Милла Францияда яшаётган эди. Лекин 1990 йилги жаҳон чемпионати бошланишига яқин вақт қолган паллада тўсатдан унинг уйига қўнғироқ бўлди. Гўшакни кўтарган эди, «Сиз билан Камерун Президенти гаплашмоқчи» деган овоз келди. Мамлакат Президенти телефондаги суҳбат чоғида «Сиздан терма жамоага қайтишингизни, жаҳон чемпионатида қатнашишингизни ўтиниб сўрайман», деди.\nДавлат раҳбарига «Йўқ», деб бўларканми?! Роже рози бўлди. Лекин мундиалга шунчаки қатнашиш эмас, борганга яраша муносиб ўйин намойиш этиш керак эди. Футбол билан амалда хайрлашиб бўлган Милла бу вазифани ортиғи билан уддалади. Ўзининг тезкорлиги, ажойиб алдамчи ҳаракатлари, майдонни яхши кўра олиши ва аниқ зарбалари билан барчани ҳайратга солди. Ҳатто бу ўзига хос ҳужумчининг ёши салкам қирқдалигига ишонмаганлар ҳам бўлди.\nИталияда бўлиб ўтган бу жаҳон чемпионатида Милла тўртта гол киритди. У ҳар бир голини бурчак тўпи тепиладиган байроқча олдига бориб рақсга тушган ҳолда нишонларди. Кейинчалик голни шу тариқа нишонлаш футболчилар ўртасида ўзига хос анъанага айланиб қолди.\nАйтмоқчи, бизу сизга номи яхши таниш Валерий Непомняший ўшанда Камерун терма жамоаси бош мураббийи эди. Бу мураббий ёшлигида Самарқандда армия хизматини ўтаган. Орадан йиллар ўтиб, Ўзбекистон терма жамоаси ва «Пахтакор» да бош мураббий вазифасида ишлаганди. Шу мутахассис устозлик қилган камерунлик футболчилар жаҳон чемпионатида дунёни ларзага келтиришган эди, десак адашмаймиз.\nУлар гуруҳдаги дастлабки учрашувда Марадона етакчилигидаги Аргентина терма жамоасини 1:0 ҳисобида мағлубиятга учратишди. Кейинги ўйинда эса Роже Милланинг икки голи Руминия терма жамоасини мағлубиятга учратиш имконини берди. Ўз гуруҳларида 1-ўрин билан кейинги босқичга чиққан Непомняший шогирдлари Колумбия терма жамоасини 2:1 ҳисобида енгишди. Ҳар иккала голни Роже Милла ўз ҳисобига ёзиб қўйгани ҳам ёдимизда. Фақат чорак финалга келиб камерунликлар Англия терма жамоасига қарши кечган драматик баҳсда 3:2 ҳисобида енгилишди. Ваҳоланки, ўйин асосий вақти тугашига 8 дақиқа қолганида улар 2:1 ҳисобида олдинда боришаётганди. Лекин кейин инглизлар Гари Линекер томонидан пенальтидан киритилган икки гол эвазига ғалабани илиб кетишди.\nБироқ мундиал чорак финалига етиб келишнинг ўзи ҳам Африка футболи учун катта ютуқ эди. Камерунликлар қитъада биринчи бўлиб шундай натижага эришдилар.\nОрадан тўрт йил ўтгач, Милла яна жаҳон чемпионатига йўл олди. Тўғри, ички низолар терма жамоанинг ўйинига таъсир ўтказди, камерунликлар мундиалда муваффақиятсиз қатнашдилар. Бироқ Роже Милла ўшанда ҳам бўш келмади. Россия терма жамоаси дарвозасига гол киритиб, футбол тарихида мисли кўрилмаган натижани қайд этди. Жаҳон чемпионатида гол киритган ёши энг улуғ футболчига айланди. Бу пайтда у 42 ёшда эди.\nБундан ташқари, Роже яна бир нечта рекорд ўрнатган. Масалан, у учта жаҳон чемпионатида қатнашган биринчи африкалик футболчи саналади.\nҲозир қаҳрамонимиз оиласи билан Монпельеда истиқомат қилмоқда. Маҳаллий клубда ишлаяпти. Халқаро миқёсдаги турли хайрия акцияларида, масалан, СПИДга қарши кураш тадбирларида фаол қатнашяпти.\nФутболдаги шахсий ютуқларига келсак, у ФИФА томонидан дунёнинг энг кучли 100 футболчиси рўйхатига киритилган. Африканинг ўтган асрдаги энг кучли иккинчи футболчиси деб топилган. Икки бор Африканинг «Олтин тўп»ини қўлга киритган. Камеруннинг уч карра энг кучли футболчиси саналади.\nPrevious Беларусдаги халқаро мусобақадa 8 нафар боксчимиздан 7 нафари финалга чиқди\nNext Криштиану Роналду “ойимчаси” билан тоғда қилган иши учун жаримага тортилиши кутилмоқда


Чўнтагингиз зарар кўради томорқангиз обод бўлмаса..|Оҳангарон ҳаёти - Жизнь Ахангарана\nЧўнтагингиз зарар кўради томорқангиз обод бўлмаса..\nСўнгги пайтларда “томорқа” деган сўзни кўп бора эшитаяпмиз. Фуқаролар томорқа хўжаликларидан унумли фойдаланмаса, одатдаги тўлайдиган солиғининг уч баробари миқдорида солиқ ундирилади деган шов-шувли гаплар қулоғимизга чалинмоқда. Туман ҳокими Ўктам Турсунов ҳам ташкилий йиғилишларда томорқалардан оқилона фойдаланиш зарурлигини куйинчаклик билан кўп бора таъкидламоқда. Эътиборли жиҳати шундаки, бу борада, аввало, мутасадди ташкилот раҳбарларининг шахсий томорқалари ҳам ўрганилаётганлиги, бошқаларга намуна кўрсатиш зарурлиги масаланинг нақадар жиддий эканлигидан далолат бермоқда.\nБу борадаги ишларнинг қай даражада йўлга қўйилганлигини туманимиз ҳудудий секторлари кесимида ўрганганимизда, ютуқлар билан бир қаторда муаммолар ҳам мавжудлигига гувоҳ бўлдик. Демоқчимиз-ки, фуқароларимиз орасида ўзларига тегишли бўлган томорқадан унумли фойдаланмай, қаровсиз ташлаб қўяётганлари ҳам борлиги соҳадаги ишларнинг бир маромда амалга ошишида тўсиқ бўлмоқда.\nАнъанани четлаб ўтган ҳолда, бу борадаги ўрганишларимизни тўртинчи ҳудудий сектордан бошладик. Туман ДСИ бошлиғи раҳбарлигидаги сектор штаби масъул ходими Жамила Сафаралиеванинг сўзларига кўра, айни пайтда томор-қалардан оқилона фойдаланиш зарурлиги тўғрисида аҳоли ўртасида тушунтириш ишлари олиб борилмоқда. Сектор раҳбари ташаббуси билан ногиронлиги бўлган ва боқувчисини йўқотган кексаларнинг томорқаларида ҳашар ишлари йўлга қўйил-ган.\nҲудудда 4768 та якка тартибдаги хонадон томорқа-лари мавжуд. Аҳоли 40 фоиз томорқалардан унумли фойдаланмоқда. Бу мақтанарли рақам эмас. Бизга маълум қилинишича, ҳудуддаги оқова сув билан боғлиқ муаммо ҳолатни шу кўринишга олиб келган. Бу ҳақда аҳоли томонидан тегишли ташкилотларга йиллар давомида мурожаатлар бўлмоқда. Бироқ, кўриб турганингиздек, аҳвол – ўша-ўша.\nХўш, бу борада ИИБ бошлиғи раҳбарлигидаги 3-секторда манзара қандай? Ҳудудда 4124 та хонадон мавжуд бўлиб, уларга тегишли томорқанинг умумий майдони 313 гектарни ташкил этади. Ҳудудий сектор ишчи гуруҳи масъулларидан бири Жасур Абдуллаевнинг айтишича, мазкур ҳудуд аҳолиси деҳқончилик борасида етарли тажрибага эга эканлиги бу борадаги ишларнинг боришида муҳим омил бўлмоқда. Чунки бу ерлик аҳоли ердан қандай фойдаланишни жуда яхши билади. Ҳудудда ишсизлар сони кўплигини инобатга оладиган бўлсак, мавжуд томорқалардан оқилона фойдаланиш даромад топишнинг энг мақбул йўлларидан бири саналади. Шундай эмасми?\n“Сусам” МФЙ раиси Пардавой Алимовнинг маълум қилишича, ҳудудда 433 та хонадон бўлиб, шу хонадонларнинг орасида 2 та қаровсиз томорқа мавжуд. Бунинг устига “Наврўз” ва “Бахт” кўчасидаги бу икки хонадон вакиллари ишсиз экан. Наҳотки, ушбу фуқаролар ишсиз бўла туриб, даромад манбаи бўлган томорқани ўз ҳолига ташлаб қўйган бўлса? Бу борада тегишли мутасаддилар томонидан уларга тушунтириш ишлари олиб борилишига ишонамиз.\nТуман прокурори секторида аҳвол бироз бошқача. Бу ерлик аҳоли ўз томорқаларида, асосан, пиёз, саримсоқ пиёз етиштираётганлигининг гу-воҳи бўлдик. Бир қарич ернинг қадрини англаган аҳоли ушбу маҳсулотлардан келадиган мўмайгина даромаднинг салмоғини олдиндан ҳисоб-китоб қилган бўлса, не ажаб. Ҳудуддаги касб-ҳунар қоллежи, мактаблар олдидан ўтарканмиз, нафақат томорқаларнинг ҳолати, балки таълим муассасаларида амалга оширилган ободонлаштириш ишларини кўриб кўзингиз қувнайди.\nНавбат туман ҳокими секторига келди, дерсиз. Йўқ, шошилманг. Бу ерда манзара бутунлай бошқача. Бу борадаги ишлар ҳақида “Обод қишлоқ” мавзусига бағишланган алоҳида мақолада ўқийсиз.\nАзиз ўқувчи, биз бу мавзуга яна қайтамиз. Чунки бу соҳа тарихнинг ҳар қандай босқичида ҳам ўзининг аҳамиятини йўқотмаган. Томорқалардан унумли фойдаланишни кенг йўлга қўйиш орқали халқ фаровонлигини ошириш борасидаги янгича ёндашув, албатта, ўзининг ижобий самарасини беради. Бу борада аҳолимиз, қолаверса, масъул шахслар ҳам барчага бирдек намуна бўлади, деб ўйлаймиз.


Ўлганга орден, қирғизларга фоторобот\n29 ноябр 2020, Тошкент вақти: 16:34\nИслом Каримов фармонига кўра¸ Андижондаги милиционерлар ўз жасорати учун тақдирланди.\nБразилиядан қайтиб келиши билан Андижонга қисқа сафар қилган Ўзбекистон президенти Ислом Каримов 26 май кунги портлашлардан талофат кўрган милиционерларни тақдирлади.\nАндижонга бориб келганидан бир кун ўтиб Ўзбекистон президенти Ислом Каримов Хонобод ва Андижондаги воқеалар давомида кўрсатган жасорат ва мардлиги учун тўрт нафар милиция ходимини “Шон-шараф” ордени ва “Жасорат” медали билан тақдирлаш ҳақидаги фармон имзолади.\nТақдирланганлар орасида Андижондаги портлашлар оқибатида ҳалок бўлган милиция ходими Бахтиёр Холмирзаев ҳам бор. У ўлимидан сўнг 2 даражали “Шон-шараф” ордени билан тақдирланди. Бахтиёр Холмирзаев ўлимига қадар Андижон вилояти ИИБ Йўл ҳаракати хавфсизлиги бошқармасида Алоҳида йўл-патрул отряди катта инспектори лавозимида ишлаб келган.\nРасмий маълумотларга кўра, Бахтиёр Холмирзаев 26 май куни Андижонда юз берган портлашнинг ягона қурбонидир.\nРасмийлардан фарқли¸ айрим интернет нашрлари, жумладан, Uznews.net сайти ҳам Хонобод ва Андижондаги портлашлар оқибатида тахминан 16 киши ўлгани ҳақида хабар қилган эди.\nБироқ Ўзбекистон бош прокуратураси матбуот хизмати бошлиғи Светлана Ортиқова бу маълумотларни инкор қилади.\nОзодлик: Хонобод ва Андижондаги воқеалар натижасида 16 нафар одам ўлди деган...\nСветлана Ортиқова: Йўқ¸ йўқ¸ йўқ¸ бу умуман нотўғри. Битта инсон ҳалок бўлган.\nОзодлик: Жароҳатланганлар сони қанча?\n- Ҳозирча уни айта олмайман. Ҳозирча¸ кечирасиз-у¸ Бош прокуратура 26 май куни эълон қилган баёнотдаги маълумотлардан ташқари қўшимча бирор нарса айта олмайман. Негаки¸ дастлабки тергов ҳали якунлангани йўқ. Ҳозир ўша тергов жараëнига ҳам халақит берамиз, инсон ҳуқуқини ҳимоя қилишга ҳам халақит берамиз. Шунинг учун ҳозирча ҳеч қанақа изоҳ қўшимча қила олмайман¸ деди республика Бош прокуратураси матбуот хизмати раҳбари.\nЎзбекистон Бош прокуратурасининг 26 май куни ёйинлаган баёнотида “босқинчилар гуруҳнинг Андижон вилояти ҳудудига қўшни Қирғизистондан кириб келган”и даъво қилинди.\nАммо 27 май куни Қирғизистон Чегара хизмати Ўзбекистон Бош прокуратурасининг ушбу баёноти юзасидан дарҳол раддия билдирди.\nҚирғизистон Ички ишлар вазирлиги матбуот котиби Бақит Сейитовнинг 2 июн куни Озодликка маълум қилишича, Ўзбекистон ҳукумати Қирғизистон ҳуқуқ-тартибот идораларига Андижон ва Хонободдаги портлашларларни содир этган икки гумондорнинг фотороботини топширган.\n- Хонободдаги воқеаларда гумон қилинаётган икки кишининг фотороботи келган. Сурат билан биргаликда келган матнда улар ҳақда қисқача маълумот ҳам бор. Бу билан шуғулланиш Ички ишлар вазирлигига қарашли қидирув хизмати бўлимлари зиммасига юклатилди.\nЛекин бу босқинчиларнинг Қирғизистондан эканини англатмайди. Бизда қидирувда бўлган жиноятчиларни ушлаш бўйича қўшни давлатлар билан ўзаро ҳамкорлик йўлга қўйилган. Бу борада биз бир-биримизга ёрдамлашамиз, дейди Бақит Сейитов.\nҚирғиз милициясига маълумотларига кўра, бу икки номаълум кишининг фотороботи нусхалари Қирғизистон ҳуқуқ-тартибот органларининг барча бўлимларига тарқатилган.\nҚирғизистон Чегара хизмати вакилларининг билдиришларича, айни пайтда республика давлат чегараси кучайтирилган тартибда қўриқланмоқда.\nҚирғизистондаги “Воздух” ташкилоти раҳбари Азимжон Асқаровга кўра, ўзбек-қирғиз чегарасидаги вазият туфайли аҳоли орасида норозилик кучаймоқда.\n- Чегаралар шунчалик маҳкамки¸ ҳатто пашша ҳам учиб ўта олмайди. Бирорта одамни ўтказмаяпти. Ҳозир Қирғизистон томон ҳам чегарани қаттиқ тартибда қилиб қўйди. Ўзбек чегарачилари Қирғизистон фуқаросини Ўзбекистонга ўтказмаяпти, Ўзбекистон фуқаросини ҳам чегарадан чиқармаяпти. Ҳатто чегарага яқинлаштирмаяпти ҳам.\nЖиззахлик бир дўстимиз мактабни бирга битирган дўстлари билан учрашувга келиб, Пахтаободда бир кун тунаб, айланма йўл билан ўтди. Кейин яна айланма йўл билан кузатиб қўйдик. Каналдан сувда балон орқали ўтишаяпти.\nПортлашни содир қилганлар бошқаю¸ лекин ҳозир бутун эл азоб чекаяпти. Ўзбекистондан минглаган одам ўтиб, Қирғизистон ҳудудида деҳқончилик ишларини қилишади. Ўзбекистонда қариндош-уруғлари борлар¸ у томонга ўтиши керак. Агар бунақа қаттиқ назорат бўладиган бўлса¸ Ўзбекистон билан Қирғизистон ўртасида қариндошчилик алоқаларини узишга тўғри келади, дейди Азимжон Асқаров.\nАйрим интернет нашрларининг хабар беришича, 31 май куни Ўзбекистон президенти Ислом Каримов Андижонга қилган сафари чоғида вилоятдаги чегарачилар билан учрашиб, чегарадан фуқароларнинг ўтишини қатъий назорат қилиш ва имкон қадар эркин ўтиш миқдорини камайтириш бўйича кўрсатма берган.


Ўлсам айрилмасман қучоқларингдан |\nВатан туйғуси ҳақида\nВатан. Ватан туйғуси. Ватан муҳаббати. Нимадир булар? Булар қандай сеҳрли қудратки, ҳали вояга етмаган, дунё кўрмаган, турмушнинг паст-баландларидан бехабар, ўйину шўхликлардан ўзга дарди йўқ бир ўсмирнинг юрагига жо бўлиб олиб, бутун умр унинг хатти-ҳаракатини, юриш-туришини бошқариб туради. Бу туйғу инсон фарзандида туғма бўлармикин? Ёки гўдак тамшана-тамшана онасини эмганида, она сути билан бирга бу туйғу унинг ҳам томирларига югурармикин? Умуман, «Ватан» деганнинг ўзи надир? Туғилиб ўсган уйингми? Бешикда қулоғингга кирган мунгли ва айни чоғда нурли аллами? Бувингнинг эртакларими? Мактабми? Илк бор висол онларига гувоҳ бўлган сўлим хиёбонларми? Албатта, буларнинг ҳаммаси ва яна аллақанча нарсалар бирлашиб, «Ватан» деган нарсанинг сўнмас тимсолини яратса керак. Ва яна ўйлайманки, боланинг мурғак қалбидаги илк бор пайдо бўлган Ватан тимсоли ҳар қанча ёрқин бўлмасин, ҳали ўзининг шаклу шамойилини тўла топиб улгурмаган бўлади. Ватан туйғуси инсоннинг ўзи билан бирга ўсиб-улғаядиган туйғу бўлар экан. Тажрибангиз ортгани сари, ҳаёт дошқозонида қайнаб пиша борганингиз сари Ватан деган нарсани чуқурроқ қадрлайдиган бўлиб қоласиз, Ватан ҳақидаги тасаввурингиз тўлишиб, кенгайиб, бойиб боради. Ватан туйғуси бутун вужудингизни қамраб олади, ҳар бир ҳужайрангизга томир ёзади. Сиз энди англай бошлайсизки, Ватан нафақат жўшқин ёшлик дамлари билан боғлиқ сўлим маскандир. Инсон ҳам ниҳолдай гап — уни ундириб ўстирадиган она замин бор, қуёш, сув, ҳаво уни ўз неъматларидан баҳраманд қилади. Шунинг учун буларнинг бари инсон учун азиз ва ардоқли.\n…«Ватан» тушунчаси муайян жўғрофий ҳудуднигина қамраб олмайди, балки унинг таркибига бутун жамият, унинг кечаги куни, бугуни ва эртаси ҳам киради. Шунинг учун мен «ўлсам айрилмасман қучоқларингдан» дея бот-бот такрорлаганимда биламанки, мен ватанимга керакман. Кимлигимдан, ёшу қарилигимдан, касбу коримдан қатъи назар. Биламанки, менсиз Ватанимнинг нимасидир кемтик, нотўкис бўлиб қолади. Айни чоқда шуни ҳам биламанки, Ватаним менга кўпроқ керак. Ватан менсиз яшаши мумкин, лекин мен ватансиз яшаёлмайман!\nЯратганга беадад шукроналар қиламан, баъзан эса Ватаннинг менга кўрсатган беҳисоб иноятларига, элу юрт ардоғига муносиб жавоб бера олаётганим йўқ, Ватан олдидаги фарзандлик бурчимни тўла ўтаёлмаяпман деб ўкиниб қўяман. Бу ўкинч мени кўп нарсалар тўғрисида ўйлашга ундайди. Ахир, бу беқиёс гўзал Ватан Аллоҳнинг эл қатори менга ҳам атаган буюк туҳфаси. Мендан аввал ўтган авлод-аждодларим уни жамики бетакрор жозибаси билан, туганмас хазиналари билан менга мерос қолдирган. Хўш, нима қилмоқ керак? Текин мерос экан деб унинг бойликларини бир чеккадан совураверишим керакми? Ахир, ётиб еса тоғ чидамас экан. Йўқ, орқа-олдимизга қарамай совуриш йўлини тутадиган бўлсак, бу гўзал ўлка уч-тўртта авлоднинг умри ўтмасданоқ одам юрса оёғи, қуш учса қаноти куядиган дашту биёбонга айланади-ю, биз ҳаммамиз келажак авлодларнинг қарғишига учраймиз. Бахтимизга, ўтган авлод-аждодларимиз бизга Ватанни мерос қилибгина қолдирган эмаслар, балки бу Ватанни чин юракдан севишни, унга фидокорлик билан хизмат қилишни, унинг ҳуснига ҳусн, бойлигига бойлик қўшишни ҳам мерос қолдиришган. Ватанни севмоқ имондандир, деб таълим беришган улар. Демак, ҳар бир одам учун Ватанни севиш ҳам фарз, ҳам қарз.\nВатанни севиш ва, айниқса, бу севгини амалда намоён қилиш унчалик осон иш эмас. Бу одамдан жуда катта жасоратни, бардошни, чидамни талаб қилади. Қизиғи шундаки, Ватан ўз фарзандларидан ҳар ойда, ҳар ҳафтада, ҳар соат, ҳар сонияда жон фидо қилишни талаб қилмайди. Ватан йўлида содир бўладиган бундай фидокорлик энг юксак, энг олий фидокорлик бўлиб, у фавқулодда ҳолларда рўй беради. Лекин Ватан севгиси одамдан бир қарашда маҳобатли кўринмайдиган, инсоннинг оддий фаолиятидан кам фарқ қиладиган, аслида эса жуда машаққатли меҳнатдан иборат бўлган кундалик жасоратни талаб қилади.\nВатанга муҳаббатингизни амалда намоён қилмоқ учун фалон қилинг, пистон қилинг деб кўрсатма беролмайман. Ҳаётнинг ўзида сиз қилишингиз мумкин бўлган юмушлар оёқ остидан чиқиб қолади. Ҳозир ўзи турган жойда ободончилик ишларига ёрдам бераётган, мактабларга, болалар боғчаларига кўмаклашаётган, ижодкорларнинг китобларини чоп эттиришга мададлашаётган, қўли қисқароқ оилаларга болаларнинг тўйларини ўтказиб бераётган ва яна қанчадан-қанча саховатпеша ишларни қилаётган одамлар ҳақидаги хабарлар кўпайиб қолди. Буларнинг бари элу юрт равнақи йўлида қилинаётган савоб ишлардир. Агар борди-ю, бунақа ишларга ҳам қурбингиз етмаса, ҳечқиси йўқ, ўкинманг — жилла бўлмаса, тўрт-беш туп дарахт экинг, ҳовлингиз атрофини обод қилинг, лоақал, эшигингиз тагига бир туп қирқоғайни экингки, ўтган-кетганлар яшнаган гулларни кўриб, ичларида «баракалла» дейишсин. Бундай ишлар ҳам юртимизнинг ҳуснига ҳусн, чиройига чирой қўшади-ку.\nОдам ота-онасини танлаёлмаганидек, Ватанни ҳам танлаёлмайди. Албатта, Аллоҳ одамга Ватанни музликлардан ҳам, саҳролардан ҳам, чангалзорлардан ҳам ато этиши мумкин. Лекин сиз билан бизга Аллоҳ Ўзбекистон деб аталган, тупроғида олтин гуллайдиган, қишларида баҳор шивирлайдиган, тоғ деса тоғи бор, боғ деса боғи бор, ҳар тонгда булбуллар мадҳини ўқиб тамом қилолмайдиган бир юртни Ватан қилиб берган экан, бунинг учун ўзимизни БАХТЛИ деб билмоғимиз керак. Президентимиз айтганидай, шукроналар билан яшамоғимиз керак. Ватан бизга ато этилган улуғ неъмат экан, Ватанга муҳаббат ҳам ҳар биримизга берилган улуғ неъматдир.


2015 йилда шартномани нотариал расмийлаштириб, ўзимга тегишли квартирани ижарага топширдим. Ярим йилдан кейин ижарага олувчи бошқа арзонроқ квартира топганини айтиб, ижара шартномасини бекор қилмай туриб бир ҳафта ичида янги яшаш жойига кўчиб кетди. Айни пайтда квартирага бошқа ижарага олувчини қўймоқчиман, бироқ нотариал идорадагилар эски ижара шартномасини бекор қилмай туриб бошқа ижарага олувчи билан янги шартнома тузишга ҳақим йўқлигини айтишди. Барча илтимосларимга қарамай, эски ижарага олувчи ижара шартномасини бекор қилиш учун нотариус ҳузурига келишдан бўйин товлаяпти. Судма-суд юриб, шартномани суд тартибида бекор қилишга вақтим йўқ.\n1. Қандай қилиб нотариусда ижара шартномасини ижарага олувчининг иштирокисиз бекор қилиш мумкин?\n2. Қандай қилиб келгусида ижарага олувчи шартномани бекор қилишдан бўйин товлаши ҳолатларининг олдини олиш мумкин? Шартномага ижара шартномаси ижарага олувчининг иштирокисиз бекор қилиниши ҳақидаги шартни киритса бўладими?\n– Агар шартномада унинг бир тарафлама бекор қилиниши назарда тутилмаган бўлса, нотариусда ижарага олувчи ҳозир бўлмасдан туриб ижара шартномасини бекор қилиб бўлмайди, бунда судга мурожаат қилиш зарур бўлади.\nКелгусида бундай ҳолатларнинг олдини олишни кўзлаб шартномада ундан бир тарафлама воз кечиш имкониятини назарда тутиш лозим.\nШартнома қандай шаклда тузилган бўлса, уни ўзгартириш ёки бекор қилиш тўғрисидаги келишув ҳам шундай шаклда тузилади, башарти қонун ҳужжатларидан, шартнома ёки иш муомаласи одатларидан бошқача тартиб келиб чиқмаса (ФКнинг 384-моддаси).\nФуқаролар ўртасида тузилган турар жой ижара шартномаси нотариал тасдиқланган бўлиши керак (Уй-жой кодексининг 86-моддаси 3-қисми).\nҚонун нотариал расмийлаштирилаётган шартномани имзолашда тарафлар шахсан ҳозир бўлишини талаб этади. «Нотариат тўғрисида»ги Қонуннинг 34-моддаси 1-қисмига мувофиқ, нотариал тасдиқланадиган битим, ариза ва бошқа ҳужжатлар нотариус иштирокида имзоланади (АВ томонидан 30.03.2010 йилда 2090-сон билан рўйхатдан ўтказилган Нотариуслар томонидан нотариал ҳаракатларни амалга ошириш тартиби тўғрисидаги йўриқноманинг 14-бандида ҳам худди шундай меъёр келтирилган).\nБинобарин, иккала томон ҳозирлигида ва нотариусда тузилган ижара шартномаси худди шундай тартибда бекор қилиниши керак, бунда ижарага олувчи албатта иштирок этиши шарт.\nҚонун 2 хил усулда шартномани бир тарафлама бекор қилишга йўл қўяди:\n1) шартномани суд тартибида бекор қилиш (ФКнинг 382-моддаси 2-қисми, 615-моддаси 3, 4-қисмлари; УКнинг 93-моддаси 1-қисми);\n2) бир тараф шартномани бажаришдан тўла ёки қисман бош тортиб, қонун ёхуд тарафларнинг келишувида бунга йўл қўйилса, шартноманинг бекор қилиниши ёки ўзгартирилиши (ФКнинг 382-моддаси 4-қисми).\nҚонунга кўра фақат уй-жойни ижарага олувчи ижарага берувчини 3 ой аввал ёзма равишда огоҳлантириб, шартномани бажаришдан бош тортишга ва уни муддатидан аввал бекор қилишга ҳақли (ФКнинг 615-моддаси 2-қисми).\nБинобарин, шартнома тузаётганда унинг ўзида ижарага берувчининг шартномани бажаришдан бир тарафлама бош тортиш ҳуқуқини назарда тутиш зарур. Шунингдек бу ҳақда иккинчи тарафга хабар бериш тарзида бош тортишнинг ёзма расмийлаштирилишини (ОХС Пленумининг 18.12.2009 йилдаги 203-сон қарори 25-банди 3-хатбошиси) ва уй-жойни бўшатиш муддатини кўрсатиш ҳам мақсадга мувофиқдир.


“Мустақилликнинг 20 йиллиги” МФЙ қошида O‘zLiDeP бошланғич партия ташкилоти тузилди | O'zLiDeP\n“Мустақилликнинг 20 йиллиги” МФЙ қошида O‘zLiDeP бошланғич партия ташкилоти тузилди\nO‘zLiDeP Норин туман Кенгаши тумандаги “Мустақилликнинг 20 йиллиги” МФЙда “Халқ давлат идораларига эмас, балки давлат идоралари халқимизга хизмат қилиши керак” мавзусида давра суҳбати ўтказди.\nТадбирда аҳоли билан доимий мулоқот қилиш, одамларнинг дардини эшитиш, улар билан очиқ мулоқотда бўлиш, оғирини енгил қилиш мақсадида жойларда ўтказилаётган учрашув ва очиқ мулоқотлар ўз самарасини бераётгани таъкидланди.\nОчиқ мулоқот шаклида ташкил этилган тадбир давомида аҳолининг муаммолари, таклифлари ҳам тингланди. Хусусан, шу маҳаллада яшовчи М.Ўринова ва З.Убайдуллаевалар ўз томорқасида иссиқхона ташкил этмоқчи эканликларини айтиб, имтиёзли кредит олишда кўмак сўрадилар. O‘zLiDeP депутатлик гуруҳи аъзолари саъй-ҳаракати билан бу муаммо жойида ҳал этилди. Энди фуқароларга “Агробанк” туман филиали томонидан 8 фоизлик имтиёзли кредитлар ажратилади.\nНоринлик Н.Рашидованинг кредит олиш бўйича қилган мурожаати ҳам шу ернинг ўзида қаноатлантирилди. Энди Н.Рошидова ҳам “Халқ банк”и туман филиали томонидан ажратилган имтиёзли кредит эвазига 50 бош зотдор қуёнлар олиб парваришлайди.\n–Маҳалламизда 2100 нафардан ортиқ аҳоли истиқомат қилади, – дейди мазкур маҳаллада яшовчи Манзура Элчиева. – Партия фаолларини маҳалламизга ташрифи биз учун айни муддао бўлди. Боиси, маҳалламизда ўз бизнесини бошлаш ҳаракатида юрган, лекин кимдан кўмак сўрашни билмаётган хотин-қизларимиз кўп эди. Мана, партия кўмаги билан уларнинг аксарияти тадбиркорлик фаолиятини йўлга қўйишди.\nТаъкидлаш керак, тадбир давомида партияга аъзо бўлиш истагини билдирган фуқаролар партия сафига қабул қилиниб, ушбу маҳалла қошида O‘zLiDeP бошланғич партия ташкилоти тузилди.